Keleier an 18 a viz Meurzh | Eclipse, départementales et livre, l'info du jour en langue bretonne\nmercredi 18 mars 2015 à 19:29 Par Pauline Kerscaven, France Bleu Breizh Izel\nWar petra a zo bet lakaet ar gomz hiziv ? War ar marv-heol a vo tu gwellet digwener. War politikerezh sevenadurel ar c'huzulioù-departamant e Breizh ha war ul levr, deuet er maezh, n'eus ket pell zo, "Ar soner hag ar bleiz". Selaouit ha lennit ar pezh a zo tremenet er vro !\n"Ar soner hag ar bleiz" a zo deuet er maez n'eus ket pell zo. © Ti embann ar skolioù\nKuzhet 'vo an heol gant al loar, digwener\nTremen a raio al loar etre an eol hag an douar, digwener, diouzh ar mintin. Chom a raio neuze ul lodenn deus an douar en disgwel.Anvet eo an anadenn naturel-se ur fallaenn war an heol pe ur marv heol. Ha leun e vo, pe dost.\nRet e vefe bezañ e inizi Feroe evit kaout un oabl du. Met e Breizh vo gwellet mat ar marv-heol rak e vo stanket 80% deus an oabl. Kregiñ a raio ar fallaenn war an heol da 9e16, e Brest. Gwellet vo gwelloc'h c'hoazh da 10e20. Echuiñ a raio da 11e30.\nDilennadegoù departamant : ur gwir politikerezh evit ar sevenadur ?\nA-benn disul omp pedet da vont da votiñ evit dibab ar re a vo e-penn ar c'huzulioù-meur. Met da betra servij an departamantoù ?\nOber a reont war dro ar vugale, an dud ampechet, an dud kozh ha breskted an energiezh. Sevel ha kempenn ar reont ar skolajoù, an heñchoù hag ar porzhoù. Aozañ a reont an transportoù. Se zo barregezhioù dre ret. Ouzhpenn d'al listennad-se, eo rediet ar c'huzulioù departamant kas war-raok ar sevenadur.Barregezhioù dibar o deus , evel brudañ an dañs, ar sonnerezh, al lennegezh , hag an dielloù. Rediet eo ivez pep departamant da vroudañ kelennan arzoù, dreist-holl evit ar skolaerien. Karget int ivez da zalc'her e ratre dielloù an departamant ha da lakaat war wel o zalvoudegezez'. Mont pelloc'h ganti e c'hell ober ar c'huzulioù departamant en ur zibab baregezhioù ouzhpenn, evel kas war 'raok ar sevenadur.\n"Ar soner hag ar bleiz" : ul levr pedagogel nevez embannet gant Tes\nTennet eo bet "Ar soner hag ar bleiz" diwar pezh c'hoari ar Vro Bagan. Da heul ar levr 'zeus tu kavout un DVD. Filmet oa bet ar pezh c'hoari ha didroc'het e dek tamm, pep tamm o tennañ d'un tem evel ar bleizi , ar sonerien ha kemen 'zo.Ur gwir oberenn bedagogel eo, gant poltriji , kartennoù , ha skeudennet kaer gant an arzourez Anna Duval.\nUr bajenn deus al levr "Ar soner hag ar bleiz".\nSonerien ha dañserien Landerne e New-York\nEvit Gouel Sant-Patrig oa bet pedet sonerien ha dañserien Landerne e New-York.Sellit ouzh ar video, filmet gant Tudi Crequer.\nSelaouit en dro ar c'heleier !****


(Adkaset eus Pio Leyva)\nPío Leyva (Morón, 5 a viz Mae 1917 - 22 a viz Meurzh 2006) a oa anv-micher ar c'haner kuban Wilfredo Leyva Pascual, lesanvet El Montunero de Cuba, brudet evel saver ar guaracha « El mentiroso » ("Ar gaouiad"). Perzh a gemeras er Buena Vista Social Club ha brudañ a reas ar Son montuno.\n1.1 Goude Buena Vista Social Club\nDa c'hwec'h vloaz, e 1923, e c'hounezas ur genstrivadeg bongo. E 1932 e krogas da ganañ. Adal 1950 e reas 25 albom goude sinet e gevrat kentañ gant RCA Victor.\nKanet en deus gant Benny Moré, Bebo Valdés ha Noro Morales ; kenlabouret en deus gant al lazoù Estrellas de Areito ha Compay Segundo y Sus Muchachos.\nE 1995 e voe pedet gant ar soner Juan de Marcos González da gemer perzh en Afro Cuban All Stars, gant sonerien all evel Rubén González, Puntillita hag Ibrahim Ferrer.\nE 1997 e voe pedet adarre gantañ da gemer perzh e raktres ar gitarour stadunanat Ry Cooder da ober ur bladenn hag ur film anvet Buena Vista Social Club, ma en doe tro da ganañ gant Omara Portuondo, Eliades Ochoa, Barbarito Torres, Manuel "Guajiro" Mirabal ha Papi Oviedo, etre tud all.\nE 2004 e sonas en Amsterdam gant e laz anvet Hijos del Son  ha perzh a gemeras er film Música cubana. \nGoude Buena Vista Social ClubAozañ\nKanañ a reas ivez er bladenn Cuba le canta a Serrat e 2005.\nGwelet eo bet e daou film gant Wim Wenders :\ne 1999 e Buena Vista Social Club  ;\ne 2004 e Música Cubana, a zo bet gwelet evel un heuliad d'ar film kentañ .\nFeatured Buena Vista Social Club Artists\nPennad diwar e benn e bbc news\nAdtapet diwar « https://br.wikipedia.org/w/index.php?title=Pío_Leyva&oldid=1832144 »\nDernière modification le 24 Meu 2019, à 01:14\nKemmoù diwezhañ degaset d'ar bajenn-mañ d'an 24 Meu 2019, da 01:14.


Un doare kozh da skrivañ al lizherenn /r/ eo Ꝛ, anvet r rotunda, aet da get tamm-ha-tamm goude ar Grennamzer, ha chom a rejod a-sav d'ober gantañ e saozneg er XVIvet kantved, da skouer.\nAdimplijet e voe gant studierien ar c'hrenngembraeg hag an norseg kozh adalek an XIXvet kantved.\nEr penn-kentañ ne veze implijet ar stumm dibar-mañ nemet goude ar vogalenn /o/ ha pelloc'h goude /b/ ha /p/, hag alies a-walc'h da heul /d/ ivez. Biskoazh ne veze skrivet e deroù ur ger, abalamour da se n'eus pennlizherenn ebet dezhi.\nMoulladur gant Pablo Hurus e Zaragoza, 1496\nE ruz emañ merket Ꝛ\nMoulladur gant William Caslon e Londrez, 1763\nGwelit ar gerioù "oꝚ", "MayorꝚ" ha "coꝚpoꝚate"\nAdtapet diwar « https://br.wikipedia.org/w/index.php?title=R_rotunda&oldid=1834331 »\nKemmoù diwezhañ degaset d'ar bajenn-mañ d'an 22 Ebr 2019, da 15:34.


Papoua Ginea-Nevez - Wikipedia\nPapoua-Ginea Nevez, berraet ivez e PNG, diouzh hec'h anv ofisiel Stad dizalc'h Papoua-Ginea Nevez, a zo ur riez eus Oseania diazezet en hanterenn reter enez Ginea Nevez hag un toullad brav a inizi evel Inizi Salomon an Norzh (Bougainville), Preden-Nevez, Iwerzhon-Nevez. Deuet eo da vezañ dizalc'h e 1975.\nLec'hiadur Papoua Ginea-Nevez\nKan broadel O Arise, All You Sons\nGer-stur '"Unanded el liested"\nYezhoù ofisiel Saozneg\nKêr-benn Port Moresby\n5 887 000 (2005)\nRiegez Elizabeth II\nKentañ ministr James Marape\nGouel broadel Bob Dadae\nMoneiz Kina (PGK)\nKod pellgomz 675\nKod war ar Genrouedad .pg\nUr stad unanel e tlefe bezañ bet Papoua Ginea-Nevez da gentañ. E 1975, avat, e voe un emsavidigezh en enez Bougainville hag aon ez eus bet gant ar gouarnamant ez aje kuit ar broviñs-se a oa hini binvidikañ er vro. Pouezus-bras e oa mengleuzioù Bougainville evit armerzh ar vro nevez ha kalz paouroc'h e vije bet ma vije digevredet Bougainville. D'en em ziwall diouzh an dra-se ec'h aozas ar gouarnamant kreiz un doare gouarnamant proviñsel evit ar broviñs-mañ ha neuze evit an 18 arall.\nNorthern (Proviñs Oro)\nDistrig ar Gêr-benn Vroadel\nAdtapet diwar « https://br.wikipedia.org/w/index.php?title=Papoua_Ginea-Nevez&oldid=1897011 »\nKemm diwezhañ d'an 5 Meu 2021 da 11:35\nKemmoù diwezhañ degaset d'ar bajenn-mañ d'an 5 Meu 2021, da 11:35.


Région_Bretagne - Dalc’h ar 17 a viz Ebrel 2014 berr-ha-berr\nWar roll eil dalc’h ar bloaz (da-heul mouezhiañ ar budjed) e oa ur politikerezh nevez evit terkañ an tiriad etre 2014 ha 2020, ar steuñv sevel tiez padus e Breizh, ar steuñv evit an hin, an energiezh hag an tiriad...\nAr politikerezh nevez evit terkañ an tiriad etre 2014 ha 2020\nBastañ da ezhommoù an dazont hervez barregezhioù pennañ ar Rannvro (armerzh, stummañ, treuzdougen, kalite ar vuhez, energiezh...) : setu pal ar politikerezh nevez evit terkañ an tiriad hag ar c’hevratoù Rannvro-Broioù 2014-2020 a vo sinet a-benn fin ar bloaz gant ar 21 vro eus Breizh. Ur budjed hollek a 333 milion a euroioù (266 M€ + 67 M€ a fontoù europat) a vo gouestlet d’ar politikerezh-se e-pad seizh vloaz, gant un daskeitadur etre ar broioù (o debarzhadur arc’hant, etre 30 € ha 40 € dre annezad hervez ar vro, a zalc’ho kont eus an digevatalderioù etre broioù Breizh meizet diwar tri roll menegerioù).\nDanevell lankad evit ar steuñv sevel tiez padus e Breizh\nEmañ Breizh e-mesk an eizh rannvro c’hall o deus dibabet sevel ur steuñv evit o ziriad diwar ar steuñv sevel tiez padus broadel. An danevell lankad kinniget e-kerzh an dalc’h-se a oa bet savet asambles gant tost da 300 oberer eus ar gennad e Breizh ; spisaat a ra an hentoù bras, ar palioù hag an traoù d’ober evit reiñ ul lañs nevez d’ar gennad-se, o terc’hel kont eus an treuzkemm ekologel ret.\nAn danevell lankad\nAr steuñv evit an hin, an energiezh hag an tiriad (SHET)\nDegemeret eo bet ar steuñv evit an hin, an energiezh hag an tiriad (SHET) gant ar C’huzul-rannvro evit reiñ herr d’an treuzkemm doare energiezh, disteraat cheñchamant an hin hag ober diouzh e efedoù. Savet e oa bet diwar ar Brastres rannvroel hin, aer, energiezh (framm strategel ar Rannvro a-benn 2020 ha 2050 evit digreskiñ an dilaoskadennoù gaz efed ti-gwer, mestroniañ ar bevezadurioù energiezh, diorren an energiezhioù nevezadus, ober diouzh cheñchamant an hin ha gwellaat kalite an aer), gant ar pal derc’hel kont eus dalc’h an hin e mont en-dro an ensavadur. Gantañ e rank plediñ politikerezhioù ar Rannvro evit ma stourmo da vat Breizh a-enep cheñchamant an hin.\nAr steuñv evit an hin, an energiezh hag an tiriad\nPriziañ politikerezh ar Rannvro evit an touristerezh\nEchu eo labourioù ar Gefridiezh titouriñ ha priziañ a oa bet karget gant ar C’huzul-rannvro da briziañ e bolitikerezh evit an touristerezh. Roet he deus hec’h ali neuze war an oberoù kaset da benn hervez ar palioù lakaet en eil lodenn brastres rannvroel an touristerezh (degemeret e miz Mezheven 2012). Gwelet a ra ez eo ret sklaeraat daou dra da aozañ ar politikerezhioù publik evit an touristerezh : barregezhioù ar strollegezhioù tiriadel ha barregezhioù an obererien a gemer perzh e buhez Poellgor-rannvro an touristerezh. Aliañ a ra ur brizachadenn arc’hant evit anavezout ar mammennoù a arc’hant publik evit an touristerezh ha gouzout penaos e vezont implijet gant an aozadurioù a resev anezho.\nAddiviz d’ar Gevrat raktresoù Stad-Rannvro 2007-2013\nSellet ouzh an addiviz\nMennad evit ur vodadenn da Vreizh\nEvezhiañs diwar-benn ar raktres takad frankeskemm treuzatlantel\nSellet pe adsellet ouzh videoioù an divizoù\nDigeriñ an abadenn gant prezidant ar C’huzul-rannvro da 2 e\n(gwiriañ ar c’horom ha prezegenn digeriñ)\nPrezegennoù ar gronnoù politikel gant goulennoù dre gomz da-heul - 2 e 55\nUr politikerezh nevez evit terkañ an tiriad etre 2014 ha 2020 evit derc’hel kont eus dalc’hoù an dazont\nKefridiezh titouriñ ha priziañ war an touristerezh : kinnig an danevell\nAr steuñv sevel tiez padus evit Breizh\nTags : Assemblées Tourisme Environnement Territoire\nPublié le Friday, April 18, 2014


Pajenn:Morvan - Buez ar Zent, 1894.djvu/83 - Wikimammenn\nPajenn:Morvan - Buez ar Zent, 1894.djvu/83\nd’ar 27 a viz kerzu 1622, hag antronoz e varvaz eno e peoc’h d’ann oad a bemp bloaz hag hanter-kant. He gorf a oue kaset da Annesi, el leac’h ma erruaz d’ann 29 a viz genver euz ar bloaz varlerc’h; abalamour da ze e vez great he c’houel da genver ann deiz-ma. Ar pab Pi Nao en deuz lakeat anezhan e renk ann doktored euz ann Iliz.\nGoude he varo e oue digoret, hag e oue kavet ar vestl kaledetenn he greiz, kement en doa moustret var he galoun evit miret na ’z aje drouk ennhan ; rak dre natur sant Fransez a Zal a ioa douget d’ar vuhanegez, ha mar d-oa bet ken dous epad he vuez, ne oa nemed var bouez poania da veza ato treac’h d’ezhan he-unan.\n« Euruz ar re a zo dous, eme ann Aviel, rak bez’o devezo ar guir douar a bromesa ! » Beza drouk ha rust n’eo mad nemed da drenka ar sperejou ha da vaga kasouni. N’e ket a daoliou mein nag a daoliou baz eo e teu ar pastor d’ar zigas d’ar gear ann danvad dianket mes he zougen a ra gant karantez var he ziouskoaz Nag a dud n’en deuz ket sant Fransez a Zal gounezet da Zoue dre he zousder ! Tadou ha mammou, mistri ha mestrezed, kemerit skouer diouthan p’o pezo ezomm da gelenn pe da skandalat ho pugale pe ho servicherien, hag heb dale e velot eur jenchamant vraz enn ho ti.\nann tregontved a viz genver\nMartina, ganet e Rom, a ioa iaouank c’hoaz pa gollaz he zad hag he mamm. Ar re-ma a lezaz ganthi madou braz; mes hi a roaz ann darn vuia euz ar madou-ze d’ar paour evit beva he-unan gant Doue ha tremen he amzer o pedi hag oc’h ober pinijenn. Rak dija e devoa choazet Jezuz-Krist evit pried, hag abaoue n’edo ket e chal gant netra all ebed.\nD’ann ampoent, e reat adarre goall vuez d’ar gristenien, ha barnerien Rom, o veza klevet oa Martina kris-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/83&oldid=138078 »


Mae | 2011 | Soubenn ar geek\nDielloù evit Mae, 2011\nPosted in Levrioù bannoù-treset on Mae 31, 2011 by geekezig\nSetu an emgann droch raktreset el levrenn a-raok. N’eo ket fall, met reiñ a ra c’hoant debriñ spontus!! Hirig eo an emgann-se (al levrenn a-bezh kazi) a zo e gwirionez ur c’honkour evit aozañ ar gwellañ curry ha gounit neuze ar “royal warrant”, kaout neuze un emglev gant ar rouanez ha bruderezh evelse. Ur prantad un tammig droch a zo gant ar rouanez a seblant jentil spontus hag un tamm foll (n’eo ket dres skeudenn boaz ar rouanez Victoria…).\nAr priñs Soma a chom er vro ha galvet e vez Ciel da Londrez evit un enklask nevez, liammet moarvat gant ur sirk nevez erruet…\nPosted in Levrioù with tags c'hoari, psikologiezh on Mae 31, 2011 by geekezig\nDu bon usage des jeux vidéo a zo ul levr skrivet gant ar piskologour evit ar vugale Benoît Virole. Studiet en deus ivez Harry Potter pe traoù evelse o deus bet ul levezon bras war ur bern bugale.\nDisplegañ a ra el levr penaos ec’h implij ar c’hoarioù video evit sikour bugale gant kudennoù psikologel. Ur benveg dreist eo war a seblant. Da gentañ tout eo ret gouzout eo bet skrivet al levr e 2003 ha kalz traoù a zo cheñchet abaoe e bed ar c’hoarioù video (meneget e vez an MMORPG met buan-ha-buan, ha gizh ar c’hoarioù evit “fiñval” a oa Eye Toy hepken…). Da c’houde eo savet al levr-se pe evit psikologourien o defe diegi da implijout ar c’hoarioù-video pe kerent bugale techet da c’hoari evit kompren gwelloc’h perak e c’hoariont hag all. Ur benveg mat eo evit-se. Da c’houde, evit lennerien eveldon a zo kendrec’het dija n’eo ket gwall dedennus… N’em boa ket dre ret tout an elfennoù evit kompren an tu psikologel hag an displegadennoù diwar-benn ar c’hoarioù a seblante anat. Un dipit neuze, zoken ma n’eo ket fall al levr met ne glote ket ganin pe ar pezh e oan o klask.\nAr golo ‘zo vil ouzhpenn! ><\nPosted in Filmoù on Mae 29, 2011 by geekezig\nA bep seurt traoù em boa klevet diwar film Michael Winterbottom. Aet e oan da ijinañ ur bern traoù hag a-benn ar fin n’eo ket dres memes tra em eus gwelet war ar skramm. Ya, feuls eo ar film ha n’eo ket gwall blijus skeudenn ar merc’hed met just a-walc’h e klot mat gant tudenn Lou. Lou n’en deus tamm doujañs ebet evit ar merc’hed, seblantout a reont ardivinkoù evit esteurel e feulster. Ma, war memes tro eo displijus-tre ar paotr neuze ne vount ket ar film da vont d’ober memestra.\nMe soñje din e oa The Killer Inside Me diwar-benn an doareoù ezhomm da lazhañ met a-benn ar fin e seblant kentoc’h bezañ diwar-benn unan bennak en deus ezhommoù feuls a-fed rev. Ha tro-dro da-se ez eus un degouezh a lak anezhañ da vezañ muntrer. N’eo ket diabeg e vuntroù, prederiet int hag un darn mat a zo evit e wareziñ eñ e-unan.\nMa bon. Mod all eo graet mat aergelc’h ar bloavezhioù 50, gant ar sonerezh hag all. Diskouezet e vez ivez an endro sokial hag ekonomikel ha pegen boutin e oa kaout fliked goubrenet.\nDomaj kenañ eo e vefe lodenn klozañ ar film gant efedoù ispisial dre urzhiataer, n’eus tamm nerzh na from ebet padal e c’hallfe bezañ. Mod all n’eus ket kalz tra da lârat diwar-benn an aktourien a zo mat. Un tammig dipitus eo e vefe ken heñvel an dudenn c’hoariet gant Simon Baker eus Patrick Jane, met bon. Lodennoù zo a zo hirig ivez ha memestra eo un tamm simpl an istor, n’eus ket kalz suspens na netra. Un tammig etre neuze an disoc’h met pas dre ret evit an abegoù a vez meneget dre vras…\nC’hoant ganin sellet ouzh ur film fentus ha skañv em eus tapet Leap Year el levraoueg. Istor ur plac’h yaouank o vont da Iwerzhon evit goulenn digant he mignon dimeziñ ganti. Perak ket?\nSouezhus eo penn-kentañ ar film. Dizoloet e vez neuze Anna, ur plac’h cheuc’h kenañ eus Boston hag he mignon surjian, o klask kaout ur ranndi cheuc’h ha tout. Seblantout a reont bevañ ur vuhez sioul ha leun a arc’hant. Siwazh, pa soñj da Anna e vo Jeremy (he mignon, anat deoc’h!) o sevel ar goulenn hirgortozet, ne ra ket. Mont a ra kentoc’h da labourat en ur zilezel anezhi. Anna a glev komz gant he zad eus un hengoun iwerzhonat, d’an 29 a viz C’hwevrer o deus droet ar merc’hed da c’houlenn dimeziñ gant o dousig (he mamm-gozh defe bet ezhomm d’ober). Dre m’emañ Jeremy e Dulenn ez a Anna d’e heul. Met eveljust n’hall ket an traoù bezañ ken aes-se! Avelaj spontus a zo setu ec’h erru ar c’harr-nij e Bro Gembre. Goude-se e teu a-benn da gavout ur vag pesketaerien da gas anezhi betek Dingle hag all hag all betek Dulenn.\nUn doare Bienvenue chez les Ch’tits eo ar film-se gant klichedoù forzh pegement diwar-benn Iwerzhon hag an Iwerzhoniz. Un tamm torr-penn eo a-wechoù peogwir e seblant gwall giz-kozh ar rakvarnioù-se (tredan ebet, puboù lous, trenoù ur wech bemdez hepken hag all hag all). Deja pa weler “Dingle” a zo un davarn plantet e kreiz neblec’h, moarvat n’eus bet den ebet o vont betek Dingle, n’eo ket divent met ur gêr eo memestra…\nKoublad ar film a zo plijus koulskoude, emdroadur tudenn Anna a n’em adkav rediet d’en em zibab ha da zilezel he doareoù bourc’hizez kêr hag all. Un toulladig traoù fentus pe moutig a zo met re bounner eo an tu “degemer mat e ti ar blouked” evit ma vefe plijus ar film.\nPosted in Filmoù on Mae 25, 2011 by geekezig\nThe Disapperance of Alice Creed a zo dres an doare filmoù a zo plijus da zizoloiñ : budjed bihan tout, senario a-feson, bam, efedus hep na vefe chare tro-dro. Film kentañ ar sevener eo (skrivet en deus ar senario ivez) ha filmet eo bet e Enez Vanav (met ne vez ket merzet, galloud a rafe tremen forzh pelec’h er Rouantelezh-Unanet). Simpl eo an istor : daou zen a skrap ur plac’h yaouank evit goulenn arc’hant digant he zad. Bevet e vo ganto an devezhioù en ur c’hortoz an arc’hant. Ret eo dezho ober war dro ar plac’h ha chom feal d’o raktres. N’eus tudenn all ebet, kazi lec’h ebet estreget ar ranndi e lec’h m’emaint, gwisket a reont memes dilhad ordin, setu n’eo ket ur film a glask sebeziñ gant an arc’hant. Mont a ra mat-tre en-dro an traoù etre an tri aktour, zoken Gemma Arterton (am eus kalz poan o c’houzañv da gustum) ‘m eus kavet kentoc’h plijus. A-fed istor e soñje din e vefe un tammig muioc’h a itrikoù a-berzh Alice. N’eo ket lu penn-da-benn na netra, klask a ra en em dennañ ha tout met n’eo ket hi a ren an traoù kennebeut. Gwirheñvel neuze. Luzietoc’h eo an traoù un tamm ha traoù ‘zo a zo dic’hortoz mik. Ur film efedus ha plijus.\nPosted in Levrioù with tags beajiñ on Mae 24, 2011 by geekezig\nPlijus eo lenn traoù skañv. Traoù diwar-benn an darempredoù o tiwan e-barzh un tren, e-kerzh ur veaj. Plijusoc’h c’hoazh eo lenn seurt levr en un tren! Aketusoc’h e vezer neuze d’an ton a vez implijet gant tud ar wetur-tavarn hag all. Les liaisons ferroviaires a gont ur veaj etre Nice ha Bruxelles. Hir awalc’h eo hag un toullad tud disheñvel a vo gwelet. Enzo ar soner jazz lent, Sam ar merc’hetaer, Rachel ar gelennerez skol-veur met ivez implijidi an SNCF en tren-se pe un den o studial penaos e tiwan an hoal etre an dud. Ne c’hoarvez ket kement-se a draoù a-benn ar fin met gwirheñvel awalc’h eo eus traoù a c’hall c’hoarvezout e-kerzh beajoù en tren. Fentus-tre eo evit ar re a zo kustum un tamm da vont gant an tren. Ul levr skañv dispar evit ur veajig tren e-pad an hañv!\nBuffy bloavezh 8 levrenn 8 : La dernière flamme\nPosted in Levrioù bannoù-treset on Mae 24, 2011 by geekezig\nHa setu echu ur bloavezh ouzhpenn eus Buffy! Ar bloavezh kentañ e stumm bannoù-treset. Da gentañ penn en ur lenn an istor em eus soñjet n’em boa ket komprenet pep tra hag e vefe ret din lenn ar rummad a-bezh diouzh renk (daou vloaz zo eo krog an afer-se ma ‘m eus soñj mat). Da c’houde e kloz goulennoù ha darvoudoù bras ar bloaz en un doare plijus awalc’h. Poan ‘m eus o welet penaos e vo posupl ober al liamm etre Angel ha Buffy er bloavezh a-zeu (gant ar pezh ‘m eus lennet eus bannoù-treset Angel bloavezh 6 evit ar mare) met bon, gwelet ‘vo. Ar pezh a c’hallan lârat deoc’h hep diskuilhañ re a draoù a zo e vo tud trist-tre (me en o zouez!) abalamour d’un dra a c’hoarvez el levrenn-mañ 😦\nBon, ur bloavezh nevez bremañ!!\n(Evit ar re a zo dedennet e vo kinniget en ur c’hortoz ar bloavezh 9 daou levr dastumad Tales of Vampires ha Tales of Slayers gant Panini Comics! Istoriouigoù a bep seurt diwar-benn tudennoù tro-dro da ved al lazherezed hag ar sunerien-gwad int, a galite disheñvel hervez pep istor (senariourien ha treserien disheñvel bep tro). E ya, evel boaz e vefe bet ret din gortoz evit kaout un droidigezh + un embannadur a-feson. Met bon. N’eo ket marv mil den hañ.)


Kalgay - Wikipedia\nKalgay e oa an titl roet da hêr khan Krimea adalek 1475 betek ma voe staget ar c'hanat ouzh Rusia e 1783.\nHervez ar boaz mongol e oa kalgay an hini koshañ er c'hlan, ha pa vefe breur pe mab d'ar c'han. Met, diwar levezon boazioù ar stadoù all (lakaat ar mab henañ war an tron), e savas alies tabut etre an danvez hêred e khanat Krimea evit tapout ar galloud.\nE tatareg Krimea e talv kement ha Ra chomo war ma lerc'h. Mehmed Giray, mab Mengli Iañ Giray, a voe an hini kentañ anvet Kalgay.\nAdtapet diwar « https://br.wikipedia.org/w/index.php?title=Kalgay&oldid=1816523 »\nKemmoù diwezhañ degaset d'ar bajenn-mañ d'an 17 Kzu 2018, da 05:48.


Jermen Boutier - RADIO KREIZ BREIZH\nJermen hag he gwaz Albert (Guégan) e miz Gouere 1954, ur pennadig amzer a-raok mont da chom e-maez ar vro (dielloù Jean-Yves Guégan)\nJB : Da krec’h emañ ?\nHB : Ya. Soñj ‘peus pelec’h ‘peus desket anezhi [ar gontadenn] ?\nJB : Gant ma zad. Pa oan yaouank. Pa oan en oad a… Oh, me ‘meus klevet ar re-se alies heñ. Met pa oan arri da pe’rzek, pemzek vloaz ‘moa komañset skrivo anezhe. Ha skriven anezhe war kaieroù-skol. Ha diwar ar re-se ‘meus adkopiet anezhe neuhen war feuilhennoù all. Memes ‘meus machinet anezhe gant ur mekanik-skrivo.\nHB : C’hwi zo deus amañ pe deus ur barrouz all ?\nJB : Me zo ganet en Sant-Servez. Hag ma yaouankiz ‘meus tremenet ‘ba Sant-Negan, en Kerien. Hag goude oan dimezet oan aet da broioù all. Ha naontek vloaz zo ec’h on deut war ma c’hiz da Sant-Servez.\nHB : Peseurt broioù all ?\nJB : E-barzh euh… en-dro da Bariz. En-dro da Versailles memes. Saint-Nom-la-Bretêche ha neuzen euh… Montfort-l’Amaury.\nHB : Ha desket ‘poa skrivañ ha lenn brezhoneg pa oac’h yaouank ? ‘Bar skol ? Penaos ?\nJB : Nann, er gêr. Ma zad a lâre din penaos skrivo ha ma raen fall e vije lâret din ‘mije graet fall. Ma zad skrive ha lenne ar brezhoneg mat. Hag ur journal ‘nevoa. Euh… Breiz, a nije bep sizhun. Ha diwar honnezh e vije bernioù kontadennoù, kanaouennoù ha traoù all c’hoazh.\nHB : Ha breudeur ha c’hoarezed ho poa ?\nJB : Ya, breudeur ha c’hoarezed ? Pe’r breur ha c’hwec’h c’hoar. Me eo an unneg’et. Ur vandenn vugale. Ha bremañ n’omp ket ‘met c’hwec’h ken. Pemp plac’h ha ur paotr.\nHB : Hag ar re all a ouie lenn ivez ha skrivañ brezhoneg ?\nJB : Ar re all ‘oar brezhoneg ivez ha lenn brezhoneg ivez, matreze pas evelton kar neuint ket bet euh… Koshoc’h ‘oant tout, ha me oa yaouankoc’h, ‘ma muoc’h a amzer. Pe vijemp ‘faesa saout ha tout, me a vije ul levr ganin, hag a ziske, ya.\nHB : Hag peseurt koulz eus ar bloaz e vije distaget kontadennoù evel-se ?\nJB : Ah, en-kreiz ar goañv. Euh… Adalek ‘vije laket an here(ñv). Betek… Pe vije arri miz Meurzh pe e-giz-se. Pe vije hir an noz ha berr an deiz. Pe vije ket re skuizh an dud. Du-mañ e vije bemnoz ec’h arrie tud da selaou ma zad ‘lâr’ kontadennoù. Hag soñj ‘meus ur wech, war-lerc’h kontadennoù, an dud o selaou en-dro d’an tan, ‘b ar korn ar c’hogn, a nivoant graet ur c’hoari mouchig-dall. A vije graet evit ‘nom divertisañ un tamm bihen. Hag ‘meus soñj…Me oa ‘n em sav en kreiz ar c’hogn, hag unan o tremen, a stokas diñ ha diskar ac’hanon war ar c’hlaouiasenn dan ha poac’het ma morzhed.\nHB : Aze ‘oac’h yaouank ?\nJB : ‘Ma ket ‘met seizh vloaz. Seizh vloaz ‘ma neuze, ya.\nHB : Ha penaos e vije graet evit derc’hel soñj ?\nJB : Evit derc’hen soñj ? Me ‘ouian ket ‘vat ! Ma zad ‘niva soñj deus tout ar re-se. Memes pa oa arri en-dro da be’r-ugent vloaz ‘neva kompozet ur ganaouenn, met honnezh ‘ma ket kopiet… Domaj eo kar ur ganaouenn vrav oa.\nHB : Ha deus petra ‘vije kaoz ‘bar c’hontadennoù ?\nJB : Oh, deus kalz a draoù, deus al lutuned, ar gorrandoned, deus ar gwarsed vat, deus kalz a draoù, ar gannerezed-noz. Deus a bep sort, a bep sort traoù, al laerien… añfin tout, un tamm deus tout. Me ‘meus gwelet tud ‘hont da yêr hag a lârent ‘gredjent ket mont da yêr ha ‘vije ret d’un all mont da gas anezhe, gant an aon da rañkontr, da gaout al lutun war o hent. Treuz parkoù ‘h ae an dud, gwinojennoù a vije.\nHB : Se oa evit lakaat an dud da gaout aon pe da lakaat o sperejoù da soñjal ‘ba traoù all, en diavaez d’ar vuhez ? Evit petra oa se ?\nJB : Na vije ket, na vije ket soñjet ‘ba traoù deus se. Met an dud a blije dezhe klevet kontadennoù. Ha neuhen d’ar mare-se, a-wechoù e vije graet troioù d’an dud da noz gant ur rummad all. Ma vije unan aze ‘nije aon. Eñ oa sur da vezañ spontet. Pugur ‘meus soñj – se oa un tamm a-raok ar brezel – a oa unan hag a neva lâret : « oh, emezañ, kontadennoù ha traoù met me ‘mez ket aon james ». Ha ‘nevoa lâret d’ar re all neuzen ober ur c’hoari kartoù. Ha ‘nevoa lâret ar re all : « Ma, kentañ gwech ‘tey pa(r)i ‘(v)o graet aon dezhañ ». Ha petra ‘nivoant graet, eo kreuziñ ur betaravezenn, lakaat ur voujienn e-barzh hag ober daoulagad ha ur ginoù ha tout dezhi. Ha ‘rae evel un den hag un oa gant ur vazh hag a zerc’he anezhi. Ha goude neuhen, un all ‘neva lakaet un niñsel war e gein. Ha pa oa arri hemañ da zont ‘tresk dezhe oant komañset da lâret pedennoù ha traoù… Kompren a rit da noz… hemañ oa spontet, ha oa deut war e giz d’al lec’h oa o c’hoari kartoù, ‘na ket kredet mont d’yêr. Hag ar re all a c’hoûle gantañ « met petra zo arri ganit ? Te ‘fa lâret ‘fije ket aon gwech ebet ! » « Ah, nann, emezañ, met ahe me ‘meus gwelet, me ‘meus gwelet ul lutun ! » Ha ne oa ket evit kavet e elan ken spouronet ‘vel a oa.\nHB : Ha petra ‘vije graet e-pad ar beilhadegoù evel-se ? Selaou an dud, pe labouret ‘vije un tamm ivez diouzh an noz ?\nJB : Ah ‘vijent ket, ‘vijent ket o labourat. Goude neuhen pe vije arri an nevez-amzer – en nevez-amzer c’hoazh ‘vije ket kalz… geo, lakat… tennañ pato, an dud o lakaat pato – met ken ‘vije arri neuzen an nevez-amzer ‘vije ar pardonioù dija, e komañse ar pardonioù. Pe vije arri neuzen ar foenn. Ar foenn ‘vije ket graet kalz. Pe vije arri an eost. E vije graet un nozvezh war-lerc’h un devezh dorno, a vije graet evel ur fest-noz, kanerien hag paotred a gane hag an dud a zañse, ‘oa ket sonerien d’ar mare-se. ‘Oa ket evel bremañ. Bremañ ‘bar festoù-noz e vez sonerien met gwechall ‘vije ket ‘met kanerien.\nHB : Ya, met pa vije festoù-noz ‘vije ket kontadennoù ?\nJB : Ah, nann. Neuhe ‘vije ket kontadennoù. Oh, a-wechoù ‘vije ret dezhañ lâret ur gontadenn pe vije ba du-mañ. Pe vije arri an devezh(-dorno) ba du-mañ ‘vije ret dezhañ lâret ur gontadenn pe div. Dern a vanke dezhe klevet ur gontadenn. Petramant kanaouennoù. Ha ma zad a gane. Kano ‘rae kanaouennoù brezhonek. Hag an dud a blije dezhe klevet kanaouennoù. Ha neuhen gwechall ‘vije ket kalz a ganaouennoù gallek heñ, brezhoneg tout. Ar re zo ba ma noad, kazi tout ‘neus disket o c’hatekizoù en brezhoneg, o fater en brezhoneg. Tout ‘vije en brezhoneg. Memes an oferenn ‘vije lâret en brezhoneg. Ar sermon, tout, tout ‘vije en brezhoneg. Na oa ket evel bremañ. Bremañ eo aet tout en galleg. Brezhoneg ha latin ‘vije alies. Met bremañ ‘vez ket komzet ken brezhoneg ‘ban ilizoù. Kantikoù c’hoazh a vez derc’het hiniennoù. Pa vez pardon ur sant pe ur werc’hez bennak. Pe ur santez.\nHB : Hag an dud a deue deus pell da selaou ho tad o kontañ traoù evel-se ?\nJB : Oh ya, dont a raent deus pell, deus pell-mat. Oh ya, gwelet ‘meus… pegement a lâran dac’h, izhpenn ur lev, ouzhpenn div lev a rae ur bern, an eil a lâre d’egile, hag an dud a teue da selaou. Plijadur ‘vije gante o klevet. An eil a lâre d’egile, ‘vije ket memes re derc’hmat petramant ‘ve bet leun an ti. Hag unan a lâre d’an dud dont eo an amezeg ‘oa tost dimp. Hennezh ‘niva kaset ar vrud e lâre ma zad kontadennoù kaer ha hir. Oh dern a vije hir ! Ha me ‘meus klevet ar re-se abaoe oan bihen beket oan arri ugent vloaz pe izhpenn. Memes ‘meus klevet anezhañ lâret d’e vugale-vihen goude. A vije lâret « Tad-kozh, lâr ur gontadenn din ‘ta ! » Memes oa un a oa ba Pariz ‘oare ket kalz a vrezhoneg met disket ‘na brezhoneg ha kontadennoù tad-kozh ‘vije ret lâret dezhañ, goude ‘gomprene ket tout, bopred ‘vije ret lâret dezhañ, ya.\nJermen Boutier ouzh mikro Herve ar Beg e 1986.\nMersi bras da Yann-Erwan Plourin evit bezañ sikouret da drañskrivañ ar gontadenn-mañ ha da sevel an notennoù a-heul.\n• Hereñv, semailles (alese anv ar miz)\n• « Pari ‘vo graet aon dezhañ », je suis presque sûr, il est à parier, qu’on va lui faire peur\n• « o faesa saout », deus maesa, garder (les vaches), gant léniprovection (Jean-Yves Plourin, Tammoù gwaskin, 2005, p.488) Idem : « mamm-gozh ‘futunat ba’n toull kogn… »\n• « gwarsed vat » : gant / a / berr ba’n adjektiv, des costauds ; N’eo ket ar memes tra ‘vel : « gwazed vad » gant / a / hir, de bons maris (Cf. Jean-Yves Plourin, Initiation au breton familier et argotique, 2000)\n• elan = alan, anal ; « kavet e elan », respirer


1900 bzh | lorient\nBerrad a ra an holl perzhioù dilhad ar merc’hed : ar broc’h, ar c’hoef ha memes mañchoù ar c’hazakiñ da losk gwelet an tamm dantel e oa dindan.\nAet eo àr araok ar gwiaderezh hag ar liv du zo arruiet e fin ar XIXvet kanvet. E pep lec’h’ e vez gwelet muioc’h ha muiañ liennoù du, hag en Oriant ivez.\nRummad ar paotred hag ar merc’hed zo diskleriet get ar pezh a voulouz zo e gwiskamant.\nAr merc’hed deus lakaet er maez ar sae aveit lakaet ar broc’h bepred ledan hag ar c’hazakiñ du get voulouz. Aesoc’h eo da rankiñ ha gwisket an daou. An danter zo graet e memes feson met kroget e vez da vout broderiñ pe livañ get dresadennoù bleunioù hag ar vro. Ar gwiskamant a lare da venn zo ar merc’hed, hag emañ eureded pe pas, ha dañved zo barzh he familh.\nGwisket e vez ar paotred get ul lavreg du hag ur roched gwenn get skoulm bobelan pe nitra. Bout zo ivez ur giletenn get voulouz tro dro ar c’houg, àr ar bruched hag ur chupenn get c’hougenn manchoù ha chakot voulouz hag a choma digor. Du eo an daou, ar giletenn hag chupenn.


Diforc'hioù etre adstummoù "Biotop" - Wikipedia\nDiforc'hioù etre adstummoù "Biotop"\nStumm eus an 21 Mae 2005 da 10:26\n10 okted lamet , 16 vloaz zo\nStumm eus an 20 Mae 2005 da 23:31 (kemmañ)\nCTanguy~brwiki (kaozeal | degasadennoù)\n(+troëd deus ar saosneg)\nStumm eus an 21 Mae 2005 da 10:26 (kemmañ) (dizober)\n[[da:Biotop]] [[de:Biotop]] [[en:Biotope]] [[fr:Biotope]] [[eo:Vivloko]] [[nl:Biotoop]] [[ja:ビオトープ]] [[no:Biotop]] [[pl:Biotop]] [[pt:Biótopo]]\nBà studi an [[ekoloji]] so hano deus '''biotop''' ewid un teskad elfennoù hag a arouez ur milieu fisik-ha-chimik termened hag ingal lec'h so bleuñvoù ha lonedoù difer (ar [[biosenos]]). Asam's g'ar biosenos 'h a ar biotop d'ober un [[ekosistem]] arouezied hag a stenn buhezeg d'ur [[klimaks|c'hlimaks]] ewid ur mare. Cheñch a ray g'an [[hin]], e-serr manifestiñ un implij newez deus ar biotop newez. A'mo'-se e hell ar vuhez hirbadoud en un doare bew-bewidig, med diwar-goust ar stabilded demografeg ha [[biodiversite]] loned pe strud.\nIjined ew bed ar goms "biotop" gant Arthur Tansley.\nArabad drougveskañ "biotop" ga [[biom]].\n==Komprenaploc'hSter all (troëd deus ar saosneg)==\nUr '''biotop''' a so un dachenn gant kondicionoùkondissionoù environmantalañvironmantal (fisik) uniform, oh reiñ habitat(pe habitachoù) d'ur rummad [[plant]] ha [[loen]]ed bennaked. Komprened er mod-se, "biotop" ha "[[ekosistem]]" a vefe sinonimoùheñvel-liprik o ster. Memes-tra e kaver ekolojistoùekolojisted-so hag a limitdermen ster ar ger "biotop", da g'holoiñ fakteurioù environmantalañvironmantal fisik hepkén ; setu e sinifife dre vras : ''habitat ur gumunïezh-organismoù bennaked''. Setu un espess ez-eusso ur serten habitat ewiti, med ar rummad-espessoù o partajiñ un ekosistem gant an espess-se, a bartaj neuse ur ''biotop''. Memes-mod e-gis emà un habitat ar lec'h mà kaver ur serten espess ennañ, e vo ur biotop ar lec'h mà kaver ur serten [[kumunïezh biolojik]] (pe biocenos) ennañ.\n===Aquarium biotop ===\nAr ger "biotop" a so implijed iwe gant an dud oh sevel pesked-aquarium, da zeskrivañ un doare da renkañ un [[aquarium]] a-benn simuliñ habitat naturel pesked so. Da gompren : reproduiñ kondicionoùkondissionoù hag espessoù (kenkoulous pesked ha plant) a-benn represantiñ ur serten biotop gwirion.\nAdtapet diwar « https://br.wikipedia.org/wiki/Dibar:MobileDiff/3182 »


Ar gizioù - Ur sevenadur liesseurt - Dizoleiñ - Parc naturel régional d'Armorique\nVous êtes dans : Accueil >\tDizoleiñ >\tUr sevenadur liesseurt >\tAr gizioù\nGizioù liesseurt ha disheñvel a gaver war ar Park, lec'hiet evel m'emañ war meur a vro.\nAn dilhad, an abidoù hag ar c'hiz.\nRet eo an dud gwiskañ o dilhad evit en em wareziñ ouzh ar yenijenn. Ar relijion a guzulie (dreistholl d'ar merc'hed) bezañ difouge hag izelek en o gwiskamantoù.\nAr gwiskamantoù a roe da c'houzout diouzhtu e oa Katell ur benhêrez deus bro Rouzig ha Yann ur bigouter hag ur c'hlasker-bara.\nAn dilhad pemdeziek a veze kozh ha mil peñseliet. D'ar sul e veze un abid brav evit mont d'an oferenn-bred. Evit ar gouelioù bras (eured, badiziant .) e veze an abid bravañ ha priziusañ evit an holl familh. Diskouezet ha dispaket e veze ar pep priziusañ, ar bravigoù, botonoù arc'hant, ar montr, ar spilhoù, an dantelez hag all... Ar vugale d'an oad a drizek vloaz a wiske dilhad ar re vras, echu e oa o bugaleaj.\nAn doare d'en em wiskañ hag ar gizioù e Breizh en deus chañchet kalz ha buan. An dispac'h e bro C'hall a lak un dermen d'al lezennoù a redie an dud d'en em wiskañ hervez o renk. Boulc'het eo an hent evit gizioù Breizh. Ne ouezer nag ar perag nag ar penaos evit displegañ an hentoù disheñvel bet kemeret gant ar gizioù e Breizh.\nGoude an daou vrezel-bed, tout an dud a oa e kañv, setu perak e oa du an dilhad bet gwelet ganeomp pe er c'halatrez pe en hor eñvorennoù, diwar-se e oa soñjet gant kalz tud e oa dre ret livet e du abidoù Breizh.


Titl orin : Sintel\nBro produiñ : Izelvroioù\nDeuet er-maez : 27 a viz Gwengolo 2010 (er sinema)\nMiz Here 2010 (e DVD)\n30 a viz Gwengolo (war Internet)\nPadelezh (PAL-DVD) : 14 munutenn 48 eilenn (888 eilenn) munutenn\nBoujedenn : 400,00 €\nFilmaozer : Colin Levy\nProduer : Ton Roosendaal\nSkrivagner : Martin Lodewijk, Esther Wouda\nSonerezh : Jan Morgenstern\nSintel a zo trede film-berr frank eus ar Blender institute, goude Elephants Dream ha Big Buck Bunny. E anv kod a oa Durian, aozet eo bet gant poelladoù frank hepken (war-bouez evit ar sonerezh) ha gant ar poellad Blender dreist-holl. Ar film a zo dasparzhet dindan al lañvaz Creative Commons Attibution 3.0. Holl ar restroù o deus servijet evit aozadur ar film a vo lakaet war internet da pellgargañ en un doare dieub e-pad an diskar-amzer 2010.\nAr produadur a zo bet diskleriet ar 5 a viz Mae 2009, ha kroget eo bet da vezañ aozet ar 1añ a viz Gwengolo 2009. Ur c'hentañ skignadenn a zo bet d'ar 27 a viz Gwengolo 2010 en Izelvroioù. Ar film a zo war Internet abaoe an 30 a viz Gwengolo 2010. Evel evit ar raktresoù all, krouet eo bet gant ar pal lakaat en a-raok ha gwelaat Blender, met ar wech-mañ en ur wiriekaat savadur ar stumm 2.50 eus ar poellad.\nTem ar film-berr a zo bed an heroic fantasy. An anv kod a zeu eus durian, frouezh eus Gevredazia , a zo, evel ma lar an aozerien :\nAn durian a zo frouezh aziat, vil ha flaerius, met saourus. Un anv kod dreist evit ur raktres film evit ar grennarded, war tem troioù-kaer gant kalz a virvilh, euzhviled hag un harozez !\nAr meizad orin a zo bet aozet gant Martin Lodewijk, anavezet en Izelvroioù evit comics, met ar skript a zo bet skrivet gant Esther Wouda, asambles gant Colin Levy (aozer), David Revoy (concept art), ha Ton Roosendaal (produour). Ar skipailh, stummet gant tud a youl vat choazet e touezh 150 kannad, a oa savet gant 6 arzour ha daou diorroer. Deuet eo 5 arzour all e-pad ar produadur.\n2 Izili ar raktres\n3 Poelladoù implijet\nUr plac'h yaouank, Sintel, a gav un aerouantig gloazet war un doenn. Pareañ a ra anezhañ ha kavout a ra un anv : Scales. Siwazh, skrapet eo gant un aerouant gour. Sintel a glask neuze war e lerc'h er ur bed dañjerus...\nIzili ar raktres[kemmañ | kemmañ ar vammenn]\nListenn an izili er raktres a zo bet diskleriet an 20 a viz even 2009, savet eo gant :\nMartin Lodewijk (meizad)\nEsther Wouda (istor)\nColin Levy (aozour, 3D hollek)\nAngela Guenette (modeladur, rigging, bevaat)\nBen Dansie (3D hollek)\nNathan Vegdahl (rigging, bevaat)\nLee Salvemini (bevaat)\nSoenke Maeter (materi, gouloù, kompozadur)\nPablo Vazquez (gouloù, kompozadur)\nBeorn Leonard (bevaat)\nWilliam Reynish (bevaat)\nJeremy Davidson (bevaat)\nDolf Veenliet (skeudennadur, kompozadur)\nJan Morgenstern (sonerezh, sonioù)\nSkor teknikel :\nThom Hoffman : Ar chaman\nPoelladoù implijet[kemmañ | kemmañ ar vammenn]\nBlender 2.50 (stumm alpha)\nUbuntu GNU/Linux (stumm 64 bits)\nAdtapet diwar « https://br.wikipedia.org/w/index.php?title=Sintel&oldid=1505421 »\nKemmoù diwezhañ degaset d'ar bajenn-mañ d'an 5 Mae 2013, da 22:20.


Lusk nevez ar c’helenn en Aodoù-an-Arvor – Dispak\nPublished on 26/10/2018 24/08/2020 by Fulup Jakez\nGoude bezañ chomet e-pad bloavezhioù bevennet e kornôg pellañ an departamant, emañ ar c’helenn divyezhek o vont war-raok adarre a bep tu d’ar vevenn yezh kozh en Aodoù-an-Arvor.\nBetek 2013 e oa bevennet ar c’helenn divyezhek e lodenn gornôg Treger ha Kerne-Uhel dreist-holl, gant div skol e Goueloù ouzhpenn. A norzh da su an departamant, Plouha, Gwengamp/Pabu, Bulad ha Rostrenenn o deus merket betek 2013 bevenn ar c’helenn divyezhek, anezho ar c’humunioù reterañ ma oa posupl d’ar familhoù skoliata o bugale e brezhoneg.\nSoñjomp mat penaos, a-hed an hent kreiz, tostik-tost da Garaez, e-pad ouzhpenn 30 vloaz eo chomet Rostrenenn ar gumun ziwezhañ ma oa posupl d’ar vugale deskiñ brezhoneg. Goude Rostrenenn ne oa mui skol ebet a-raok Roazhon ! E norzh, hag e-kreiz an departamant, Sant-Brieg a oa evel un enezenn distag eus al lusk hollek ivez.\nDale bras berniet gant Aodoù-an-Arvor\nEvit gwir, kalz dale en deus berniet departamant Aodoù-an-Arvor e-pad bloavezhioù e-keñver departamantoù ar Mor-Bihan ha Penn-ar-Bed. Meur ha meur a vloaz zo aet hebioù hep na vije digoret skolioù en departamant, pe re nebeut. C’hoazh hiziv ne sav an dregantad a vugale divyezhek er c’hentañ derez e departamant Aodoù-an-Arvor nemet da 3,7%, un tamm mat dindan ar Mor-Bihan 5,6% ha pelloc’h c’hoazh eus Penn-ar-Bed (7,7%).\nDregantadoù kalz re izel evit kaout spi da zerc’hel ar yezh en he flom en departamant em amzer-da-zont. Abaoe 2013 en deus poaniet an OPABi asambles gant ar familhoù dedennet hag an Deskadurezh-Stad evit astenn ar c’hinnig en departamant-mañ ivez, kement ha klask adtapout an dale-se tamm-ha-tamm.\nDilennidi rividik pe enep\nEn Aodoù-an-Arvor n’eo ket ral gwelet dilennidi, maered en o zouez, o stourm diguzh a-enep ma vefe digoret un hentad divyezhek pe ur skol Diwan en o c’humun. En ur ober kement-se e tibabont berzañ ouzh ar familhoù ar gwir da zibab an deskadurezh a fell dezho evit o bugale. Divizout a reont ivez war un dro kondaoniñ ar brezhoneg d’ar marv war o c’humun. Evel-se, kuzul-kêr Plougernevel e-kichen Rostrenenn, en deus divizet e 2017 nac’hañ kinnig an Deskadurezh-Stad da zigeriñ un hentad divyezhek er gumun.\nN’o deus ket bet ar gwir ar familhoù da vezañ kelaouet neuze en desped d’ar pezh a lavar lezenn addiazezañ ar skol embannet d’an 9 a viz Gouere 2013 en he mellad 40 ” Les familles sont informées des différentes offres d’apprentissage des langues et cultures régionales“. Kement-se zo c’hoarvezet nevez zo c’hoazh, d’ar 1añ a viz Here e kumun Korle m’en deus divizet ar c’huzul-kêr dre ur vot ofisiel ne vefe ket kelaouet ar familhoù ha ne vefe ket kelennet ar brezhoneg er gumun.\nEn distro-skol-mañ c’hoazh maer Kawan a embanne er c’hazetennoù “e oa ret difenn ha kreñvaat an hentad unyezhek er gumun” (Télégramme, 7 a viz Gwengolo). En em c’houlenn a ra an den perak ? E-giz pa ne ouife ket galleg mat ar vugale divyezhek.\nBec’h gant Diwan\nN’eo ket gwelloc’h ar jeu evit Diwan en departamant. Abaoe bloavezhioù emañ breskaet skol Diwan Louaneg gant emzalc’h ar c’huzul-kêr a glask laou e Diwan evit e di-skol. Paneve labour ar c’huzul-rannvro war an dachenn ha pennegezh an emsaverien e vije bet serret ar skol pell zo. Ar sizhun-mañ, mignoned kar-o-yezh ar skolioù Diwan o deus manifestet e-kerzh kuzul kumuniezh-kumunioù Gwengamp evit sevel a-enep ar c’humunioù a nac’h paeañ an treziad-skol (skoazell arc’hant evit ar vugale a zo skoliataet e Diwan en ur gumun all pa n’eus skol Diwan ebet war o zachenn).\nRaktres Diwan Plerin en deus graet kazeg goude bloavezhioù klask ivez, nac’het ma oa bet meur a wech gant ar gumun feurmiñ ul lec’h da Ziwan. Ha kemend-all zo c’hoarvezet evit ar raktres skol er reter da Wengamp. E-pad bloavezhioù eo bet kaset-degaset ar familhoù etre Tregedel, Lannolon ha Goudelin betek lakaat anezho da skuizhañ ha da chom a-sav. Ur raktres skol Diwan all zo ganet bremañ e Landreger. Gwelet e vo dizale hag-eñ e vo digoroc’h dilennidi ar gêr-mañ.\nHarperien Diwan e Bro Gwengamp o c’houlenn digant an dilennidi paeañ an treziad-skol\nAraokadennoù er bloavezhioù diwezhañ\nDaoust pe zaoust, e-korf ar pevar bloaz diwezhañ ez eus bet digoret pemp skol e e Breizh-Izel (Mur, Larruen, Boulvriag, Plouvagor ha Ploueg). E Breizh-Uhel eo e Kintin hag e Plerin ez eus bet digoret hentadoù. Un eil skol bublik divyezhek zo bet digoret e Sant-Brieg ivez. E miz Gwengolo ez eus bet digoret daou hentad nevez c’hoazh (e Lannolon hag e Plouagad). Dont a-benn da dizhout da nebeutañ 5% a vugale divyezhek skoliataet en departamant er c’hentañ derez a c’hallfe bezañ ar pal kentañ da dizhout evit kaout un diazez kentañ a yezherien yaouank evit an dazont. Izeloc’h e vo diaes-bras d’ar yezh gallout padout en amzer.\nLabour an OPAB evit astenn ar c’hinnig\nGant an araokadennoù-mañ ez eus bet gallet kinnig da galz muioc’h a familhoù an tu da skoliata o bugale e brezhoneg. Da familhoù a oa betek nevez tre zo o chom re bell eus ur skol divyezhek evit gallout soñjal en dra-se evit o bugale. Ha pa vefe pell ar rouedad skolioù da vezañ stank a-walc’h c’hoazh, dre vras, a norzh da su an departamant, ez eus bet gallet astenn ar c’hinnig etre ugent ha daou-ugent kilometr bennak war-zu ar reter e-kerzh ar bloavezhioù diwezhañ, diouzh al lec’hioù (s.o. ar gartenn a-us). Takadoù a oa chomet o skolioù unyezhek-rik betek-henn a zo bet graet enno un tamm plas evit hor yezh bremañ neuze.\nRaktresoù nevez war ar stern\nFiziañs a ranker magañ e kendalc’ho al lusk-mañ er bloavezhioù da zont met ret e vo dont a-benn da lakaat spered an dilennidi da emdreiñ. A-benn bloaz ez eus raktreset digeriñ div skol bublik all e Lambal ha Pledran er reter hag er su da Sant-Brieg. E Breizh-Izel eo e Ploubêr emeur da labourat evit digeriñ un hentad publik ivez, ma tro mat an traoù atav. E Lannuon eo tremen poent digeriñ hentadoù publik all ivez, ken pell zo n’eo ket aet ar c’hinnig war-raok er gêr-se.\ni Ofis publik ar brezhoneg\nDeskadurezh, Keleier, YezhAodoù an Arvor, Brezhoneg, Deskadurezh, Skol\nPrevious Previous post: Ar c’hatalaneg enframmet e-touez yezhoù Google Assistant\nNext Next post: Rekipeoù Klervi : #1 barrennoù edaj


Rattenfänger von Hameln - Wikipedia\nHervez ur werenn-iliz e Goslar.\nRattenfänger von Hameln (Razhetaer Hameln) zo ur gontadenn gant ar vreudeur Grimm. Kaoz zo enni eus un drouziwezh c'hoarvezet eno d'ar 26 a viz Mezheven 1284 e kêr Hameln, en Niedersachsen, en Alamagn.\nUr vojenn grennamzerel eo diwar-benn ur fleüter, e dilhad marelled, a voe gopret da reiñ an dizober eus ar razhed gant e fleüt burzhudus. Pa nac'has kuzul-kêr paeañ e labour ec'h implijas e venveg da gas ar vugale gantañ evel ar razhed.\nKontet eo bet an istor gant meur a skrivagner : Goethe, Grimm, Robert Browning, ha re all.\nMeur a zispleg kontrol zo diwar-benn orin ar vojenn hag ar soner.\nEn 1556, er skrid latin « De miraculis sui temporis » ("Diwar-benn marzhoù e amzer") gant Jobus Fincelius ez eus anv eus ar vojenn, ma lavar an oberour eo an diaoul eo ar fleüter.\nEn 1803 e voe savet ur varzhoneg gant Johann Wolfgang von Goethe diwar ar vojenn.\nE 1816 e voe kontet ar vojenn gant ar vreudeur Grimm, Jacob ha Wilhelm, en o levr Deutsche Sagen (« Mojennoù alaman », niverenn 245, Die Kinder zu Hameln).\nE 1829 e voe kontet ar vojenn e galleg gant Prosper Mérimée en danevell Les Reîtres, pennad kentañ al evr Chronique du règne de Charles IX.\nE 1842, ur varzhoneg saoznek gant Robert Browning\nAdtapet diwar « https://br.wikipedia.org/w/index.php?title=Rattenfänger_von_Hameln&oldid=1961192 »\nKemmoù diwezhañ degaset d'ar bajenn-mañ d'an 17 C'hwe 2022, da 07:22.


William Pitt ar Yaouañ - Wikipedia\nWilliam Pitt ar Yaouañ pe William Pitt Yaouank, pe William Pitt the Younger e saozneg, (28 a viz Mae 1759 – 23 a viz Genver 1806) a oa ur politikour e Breizh-Veur e dibenn an XVIIIvet hag e deroù an XIXvet kantved. Yaouankañ Kentañ Ministr ar Rouantelezh Unanet e voe : pa’z as en e garg e 1783 ne oa nemet 24 bloaz. Kuitaat a reas e bost e 1801, met galvet e voe en-dro e 1804 ha chom a reas e penn ar gouarnamant betek e varv e 1806. Kañseller an Deñzorlez e voe ivez war un dro. Graet e vez William Pitt ar Yaouañ anezhañ dre ma oa heñvel e anv ouzh hini e dad, William Pitt an Henañ, hag a oa bet Kentañ Ministr araozañ.\nPoltred William Pitt ar Yaouañ, livet gant John Hoppner.\nE-pad respet William Pitt ar Yaouañ evel Kentañ Ministr, dindan ren ar roue George III, e c’hoarvezas traoù a bouez en Europa evel an Dispac'h Gall ha Brezelioù Napoleon. Anavezet eo William Pit evel an hini a renas Breizh-Veur er brezelioù a-enep Bro-C’hall. Met ur merour e oa da gentañ penn. Klask a rae an efedusted a-raok pep tra ha war e lerc’h e teuas ur rummad nevez a verourien varrek. Kreskiñ a reas an tailhoù evit dastum arc’hant d’ober brezel ouzh Bro-C’hall. Evit enebiñ ouzh ar riskl a oa da welet Iwerzhoniz o sevel a-du gant Bro-C’hall hag evit kas an unaniezh etre Breizh-Veur hag Iwerzhon war-raok, e voe savet gantañ Aktaoù Unaniñ 1800. Ul lañs nevez a roas d’an Tory Party hag a chomas er galloud e-pad meur a zekvloaz goude-se.\nDaoust ma ne oa ket an den pouezusañ er vro, rak ar roue a oa ur galloud bras gantañ en amzer-se, e seller ouz William Pitt evel ur c’hentañ ministr meur. Kadarnaet e voe gantañ kefridi ar c’hentañ ministr evel an hini a ren labour an holl vinistrerezhioù. Gantañ e voe adlakaet ar vro en he flom goude Brezel dieubidigezh ar Stadoù Unanet, pa oa erru en ur stad fall a-walc’h. Lakaat a reas war-sav ur reizhiad tailhoù efedus.\nDelwenn William Pitt ar Yaouañ e Dinedin\nTraoù zo avat ha ne zeuas ket a-benn da ober, evel lakaat fin da genwerzh ar sklaved, daoust ma voe votet ar « Slave Trade Act » d’ar 25 a viz Meurzh 1807, hag a lakaas un tamm harz d’ar sklaverezh. Gant an istorourien hag ar bolitikourien e vez sellet outañ memes tra evel unan eus ar re varrekañ e-touez Kentañ Ministred Breizh-Veur. \nNe oa ket gwall gozh pa varvas ; taget e oa gant an urloù, ha gwashaet e voe an traoù dre ma oa troet gant ar porto, aliet dezhañ gant ar vedisined ! Mervel a reas gant ur gouli er stomog pe er bouzelloù ha beziet e voe en Abati Westminster.\n↑ Charles Petrie, "The Bicentenary of the Younger Pitt", Quarterly Review, 1959, Vol. 297 Issue 621, pp 254–265\nAdtapet diwar « https://br.wikipedia.org/w/index.php?title=William_Pitt_ar_Yaouañ&oldid=1862473 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/236 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/236\nbep kig, ho mipien hag ho merc’hed a brofetizo ; ho tud yaouank a velo visionou, hag ho tud koz ho devezo huvreou. (18) Ia, en deiziou-ze e skullin euz va Spered var va zervicherien ha var va zervicherezed, hag e profetizint ; (19) hag e rin burzudou d’an neac’h en env, ha siniou d’an traon var an douar, goad, tan ha goabrennou moged ; (20) an heol a vezo troet e tevalijen, hag al loar en goad, abarz ma teui devez braz ha glorius an an Aotrou ; (21) hag e c’hoarvezo ma vezo salvet piou-benag a c’halvo hano an Aotrou.\n(22) Tud a Israel, klevit ar c’homzou-man : Jesus a Nazaret, an den-ze da behini hen deuz Doue rentet testeni en ho touez dre an oberou a c’halloud, ar burzudou hag ar miraclou hen deuz great Doue dreizhan en ho touez, evel ma ouzoc’h hoc’h-unan ; (23) ar Jesus-se, livret dre ar volontez ferm a Zoue hag hervez he anaoudegez euz ar pez a dlie c’hoarvezout, croget hoc’h euz enhan, ha goude beza hen staget ouz ar groaz dre zaouarn an dud fall, hoc’h euz lakeat anezhan d’ar maro. (24) Mes Doue hen deuz resussitet anezhan, o veza torret liammou ar maro, rag ne oa ket possubl d’ar maro he zerc’hel. (25) Rag David a lavar divar he ben : Gwelet a rean bepred an Aotrou dirazoun, rag en tu deo d’in ema, evit na vezin ket diskaret. (26) Dre-ze eo en em rejouisset va c’halon, hag hen deuz va zeod diskouezet he joa, ha va c’hig ive a reposo en esperans ; (27) rag na lezi ket va ene e-touez ar re varo, ha na bermeti ket e teufe da Zant da velet ar vreinadurez. (28) Roet ec’h euz d’in da anaoud hent ar vuez ; va leunia a ri a joa dirag da faç.\n(29) Tud breudeur, permetet eo d’in lavaret deoc’h gant frankiz divarben ar patriarch David, penaos ez eo maro, hag eo bet sebeliet, hag ema c’hoas hirio he vez en hon touez. (30) Mes o veza ma oa profet, hag o c’houzoud hen doa Doue prometet dezhan gant le e lakje ar C’hrist da c’henel euz he lignez hervez ar c’hig, evit hen lakaad da azeza var he dron ; (31) dre ma vele kement-se araog, e lavaraz divarben resurrection ar C’hrist, ne vije ket lezet he ene e-touez ar re varo, ha na velje ket he gig ar vreinadurez. (32) Doue hen deuz resussitet ar Jesus-se ; holl ez omp testou a gement-se. (33) Savet breman en tu deo da Zoue, hag o veza recevet digant an Tad ar bro-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/236&oldid=125344 »


Gunthamund - Wikipedia\nGunthamund(c. 450-496), roue ar Vandaled hag an Alaned, a oa trede roue rouantelezh ar Vandaled e Norzhafrika. Goude marve e eontr Huneric, a oa brudet fall tre, e renas hag evit an abeg-se en-doa ur ren eürus.\nEil mab Gento, mab Geiseric, diazezer ar rouantelezh. Evel ma oa bet marvet yaouank darn vrasañ kerent Geiseric e oa Gunthamund an ezel koshañ eus ar familh roueel pa varvas Huneric e 484. Hervez al lezennoù embannet gant e dad-kozh e voe lakaet da roue.\nE-pad ren Gunthamund edo o vrezeliñ enebourien pouezusañ ar Vandaled, ar Vizigoted, an Ostrogoted hag Impalaeriezh Bizantion. Abalamour d'an dra-se e voe barrek ar Vandaled da chom e peoc'h daoust ma oa o galloud war ziskar. Paouez a ra ivez Gunthamund da heskinañ ar relijion gatolik, ar pezh a roas tro dezhañ da stabilaat ar rouantelezh ha da lakaat an armerzh da greskiñ adarre.\nYaouank e varvas Gunthamund, avat, ha war e lerc'h e teuas e vreur Thrasamund na voe ket ken efedus.\nHuneric Roue ar Vandaled\n484–496 War e lerc'h\nAdtapet diwar « https://br.wikipedia.org/w/index.php?title=Gunthamund&oldid=1481637 »\nKemm diwezhañ d'an 4 Ebr 2013 da 23:40\nKemmoù diwezhañ degaset d'ar bajenn-mañ d'an 4 Ebr 2013, da 23:40.


Louise de Keroual — Wikipedia\n(Adkaset eus Louise de Kéroual)\nLouise de Keroual.\nPoltred gant al livour gall Pierre Mignard.\nLouise de Kéroualle, gant al livour saoz Peter Lely.\nLouise Renée de Penancoët de Keroual (1649-1734), dukez Portsmouth hag Aubigny, Breizhadez a orin, a voe pried-kleiz ar roue saoz Charlez II e-pad ur 15 vloaz, hag ivez toupinerez ar roue gall Loeiz XIV. Hervez Saint-Evremond: « gant ar seizenn en-dro da zargreiz an Dimezell a Geroual eo unanet Bro-Saoz ha Bro-C'hall ».\n1 He yaouankiz\n2 A Versailhez da Londrez\n3 Serc'h d'ar roue\nGanet e oa Louise Renée de Penancoët de Keroual e miz Gwengolo 1649 e maner Keroual, en Gwiler (distrujet e miz Eost 1944), e-kichen Brest. Merc'h e oa da Guillaume de Penancoët de Keroual ha da Marie de Plœuc, bet euredet en 1645.\nDaou vugel all a oa:\nur mab koshoc'h (ganet e 1646)\nhag ur verc'h yaouankoc'h Henriette Mauricette de Penancoët de Kérouaille, ganet en 1655, a zimezas div wech:\nda gentañ da Jean-Timoléon Gouffier, markiz Thais, hendadoù da Gonted Comtes de Bourbon-Busset,\ngoude da Philip Herbert, 7vet KontPembroke.\nTud a noblañs eo an tad hag ar vamm, un tiegezh a bouez o deus e Leon, met n'int ket eus ar pinvidikañ ha bihan eo ar gwenneien er c'hastell. He studioù a reas Louise e kouent Santez-Ursula Lesneven ma oa ur voereb dezhi e-touez al leanezed.\nDug Beaufort, pennkabiten ar verdeadurezh, a reas un tamm lez da Louise, en aner avat, hag a brometas he lakaat da zimezell a enor gant Henriette d'Angleterre, dugez Orleañs ha c'hoar-gaer d'ar roue Loeiz XIV.\nA Versailhez da Londrez[kemmañ | kemmañ ar vammenn]\nLoeiz XIV , gant Hyacinthe Rigaud.\nGoude e varv eo e talc'ho dug Beaufort d'e bromesa. En 1668 e tegouezhas Louise Renée e kastell Versailhez evit servijout Henriette d'Angleterre, dugez Orleañs, c'hoar d'ar roue saoz Charlez II, c'hoar-gaer ha keniterv d'ar roue, bet serc'h dezhañ, ha 19 vloaz dezhi. Ar roue a daolas evezh outi ; da neuze e oa an itron Montespan a oa serc'h da Loeiz XIV. A-hervez e soñjas kemer anezhi da serc'h nevez met kavbout a reas talvoudusoc'h he lakaat da labourat evitañ el lez.\nEn 1670 ez eas da Zunkerk, hag alese da Vo-Saoz, da-heul Henriette d'Angleterre, karget a gefridi diplomatek gant ar roue. Charlez II a oa roue Bro-Saoz, Bro-Skos hag Iwerzhon abaoe 1660, ha n'en doa ket gwelet e c'hoar abaoe 9 bloaz. Ne oa ket douget na da Vro-C'hall na d'ar roue gall, kenderv dezhañ koulskoude. Met evel e genderv gall eo mab-bihan d'ar roue gall Herri IV, hag evelto eo merc'hetaer daonet, ha Loeiz XIV ne oa ket hep gouzout kement-se. Degemer e c'hoar a reas Charlez e kastell Dover. Un degemer war an ton bras a voe graet, biskoazh kaeroc'h. Ouzhpenn preder an tiegezh a oa e penn ar roue: kaoz a oa bet gant dug Buckingham eus un dimezell a enor a dalveze ar boan sellout outi a dost.\nSerc'h d'ar roue[kemmañ | kemmañ ar vammenn]\nLouise de Kéroualle par Sir Peter Lely (1671).\nAnnezet e oa Louise e palez Whitehall, en ur pikol ranndi ha dont a rae Charlez d'ober al lez dezhi bep noz. Dindan urzhioù ar markiz de Croissy e oa-hi, ha gouzout a rae petra a oa gortozet diganti. E miz Here 1671 e oa bet pedet d'ur banvez bras roet gant kontez Arlington, ma oa pedet ar roue.\nLidet e voe donedigezh ar roue, hep ar rouanez, goude ma oa dimezet da Catherine de Portugal met dilezel a rae e wreg ha bugel ebet n'o doa. Un eured faos a voe aozet , met un nozvezh eured e voe etre Louise h\na Charlez, ha setu Louise Renée de Penancoët de Keroual deuet da vout serc'h roue Bro-Saoz.\nAnvet e voe da zimezell a enor d'ar rouanez, e doare kenderv Versailhez: war-zigarez mont da welout ewreg e teuear roue da welout e serc'h. Evel-just e voe kaset keloù da Loeiz XIV gant e gannad eus troioù an doupinerez hag eus pegen bras galloud he devoa war he fried-kleiz saoz. En 1672 e c'hanas Louise ur mabig, Charles Lennox, a voe lakaet da dug Richmond e 1675. Douaroù a voe roet d'ar vamm, a voe anvet da dugez Portsmouth, kontez Fareham, ha baronez Patersfield, hag ul leve a 138 000 lur saoz. Pemzek vloaz e padas he levezon , betek marv ar roue saoz e 1685. Met sachañ a reas kasoni ha gwarizi war he choug, rak dezhi e oa tamallet distro ar roue d'ar gatoligiezh, ha gant-se ne oa ket karet gant ar bobl.\nEn 1684, war c'houlenn Charlez, e voe graet dugez Aubigny (Aubigny-sur-Nère, e Berry, en Sologne) gant Loeiz XIV, abalamour, hervez ar saoz, e oa bet an douar-se d'an tiegezh Stuart, hag ouzhpenn e voe graet Pair de France. Er bloaz-se en-eeun e prenas kastell Tremazan, e Leon, da stagañ ouzh douaroù Keroual.\nBet e oa « la bonne Dame d'Aubigny » (evel ma lare tud ar vro) o chom ur pennad e kastell La Verrerie (Cher) met e Pariz eo e varvas d'ar 14 a viz Du 1734, straed Saints-Pères, goude fontet ganti un tamm mat eus he feadra.\n==Traoù ouzhpenn Lady Diana Spencer, priñsez Kembre, a ziskenne eus Louise de Keroual ha Charlez II, Charles Lennox, dug Richmond.\n↑ Keroual a vez skrivet e nouspet doare : Keroual, Kéroual, Keroualle, Keroualze, Querouailles, Querouvaille, etc. Ar stumm kentañ eo an tostañ d'an doare-skrivañ brezhonek.\nJean-Loup Avril, Mille Bretons, dictionnaire biographique, p. 228-229, Les Portes du large, Saint-Jacques-de-la-Lande, 2002, (ISBN 2-914612-10-9).\nEmmanuel Salmon-Legagneur, Les Noms qui ont fait l'histoire de Bretagne, p. 206, Coop Breizh/Institut culturel de Bretagne, 1997, (ISBN 2-84346-032-8) (ISBN 2-86822-071-1).\nJoël Raguenes, Lady Louise , le roman de Louise de Keroual, maîtresse du roi, JC Lattès, 2005\nAlain Boulaire, Louise de Keroual, embannadurioù Le Télégramme, 2011\nLec'hienn ti-kêr Gwiler - istor maner Keroual\nCatharina van Braganza\nAdtapet diwar « https://br.wikipedia.org/w/index.php?title=Louise_de_Keroual&oldid=1572221 »\nKemmoù diwezhañ degaset d'ar bajenn-mañ d'an 7 Mae 2014, da 15:28.


Menez - Wikipedia\nGant ar ger Menez e tegouezher amañ. Evit sterioù all ar ger, gwelit Menez (disheñvelout).\nMenez Denali en Alaska (Stadoù-Unanet), gwelet an diliveadur etre e ziaz hag e lein en un doare na gaver neblec'h all war an Douar.\nUr menez a zo ur stumm douarel a sav e dolzenn uheloc'h eget al leur en un takad bennak. Bez' ez eus menezioù war 24% eus gorread an Douar (52% eus hini Azia, 36% eus hini Norzhamerika, 22% eus hini Suamerika, 17% hini eus Europa). Un den diwar 10 zo annezet er menezioù (graet e vez menezidi anezho). Ar stêrioù pennañ zo lec'hiet o mammennoù er menezioù peurvuiañ, ken e teu an hanter eus an dour evit an dud eus ar menezioù.\nUhelder ar menezioù[kemmañ | kemmañ ar vammenn]\nJedet e vez uhelder ar menezioù dre vuzuliañ an diforc'h etre live ar mor ha live o leinoù.\nAr menez uhelañ war zouar eo Menez Everest, dezhañ 8 848 m e uhelder ha lec'hiet en aradennad-venezioù ledanañ er bed.\nGallout a reer klask rekordoù uhelder all:\nAr menez pellañ eus kreizenn an Douar eo ar Chimborazo, rak bolzennet eo an Douar a-hed ar C'heheder. Ha koulskoude gant 6 272 m, n'eo ket al lein uhelañ en e aradennad-venezioù, an Andoù. Hag evit gwir emañ an Everest tostoc'h da greizenn an Douar (un diforc'h 2 150 m a zo kenetrezo)\nAl lein a zo an hini pellañ eus e ziaz eo ar menez-tan Mauna Kea, hemañ 9 000 m a-us da foñs ar Meurvor Habask m'eo staliet warnañ.\nAr menez uhelañ er sistem heolel eo Mons Olympos war Meurzh, dezhañ 26 km a uhelder.\nAdtapet diwar « https://br.wikipedia.org/w/index.php?title=Menez&oldid=1939807 »\nKemmoù diwezhañ degaset d'ar bajenn-mañ d'an 9 C'hwe 2022, da 18:07.


Er bed-se n'eus ket diouzh al loened real anavezet ; poblet eo ar blanededenn gant pokemoned, doareoù loened hag a c'hell dislonkañ tan (evel ar charizard), pe tredan (skouer pikachu). Bez e c'hellont bezhañ mekanikel (magnetit a zo unan anezho), pe memes bezañ frouez mab-den (evel mewtow)... Peurviañ e treuzvevont gant mab-den difreuz, met kudennoù a sav alies. Pep spesad pokemon en deus e anv : hennez a c'hell bezañ implijet kement evit kaozeal eus ur pokemon resis pe evit hollad ar spesad pokemon. Peuviañ ne c'hell ket ur pokemon lavar un dra all estreget e anv (met un doare yezh e chom, komprenus etre an holl pokemon), memes ma zo bet eus darvoudoù spesius e-lec'h ma'z eo bet desket yezh mab-den gant ur pokemon.\nAdtapet diwar « https://br.wikipedia.org/w/index.php?title=Pokémon&oldid=1917676 »\nKemmoù diwezhañ degaset d'ar bajenn-mañ d'an 30 Du 2021, da 22:23.


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Simon Coveney) (KildareStreet.com)\nResults 1-20 of 841,627 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Simon Coveney)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Simon Coveney)


Pajenn:Perrot - Bue ar Zent.djvu/818 - Wikimammenn\nPajenn:Perrot - Bue ar Zent.djvu/818\nKloareg ha merzer (***-257)\nNeuze eo e varvas an avieler bras sant Laurans hag ar c’hloareg yaouank Tarsisius.\nHeman a veze en kuz o kas an Otrou Doue d’ar re ne vezent ket evit dont d’an oferen. Eun devez ma oa o kerzet war hent Appius, en em gavas gantan eun toullad soudarded a renke bezan o tiwall dor katakomb Kallist. Koach a rê, gwellan m’halle, ar Zakramant meulet ra vezo, mes e gerzed skanv, e zaoulagad skedus hag e zioujod ru, kement e tride e galon gant ar garante, a ziskuilhas d’ar baganed e oa an Otrou Doue gantan.\nDioustu e sailhjont warnezan hag e c’hourc’hemennjont d’ezan rei d’eze ar pez a zouge. Tarsisius a nac’has a-grenn teurel e Zoue da chas kounnaret, hag o vezan kroaziet e zivrec’h war e galon, e tifennas gwellan m’hallas e densor. Ar zoudarded a glaskas dispakan daouarn an den yaouank, mes kaer o devoe, n’halljont ket hen ober ; neuze, a dôliou skourje hag a dôliou mein, e lazjont anezan war an hent. Pa o devoe grêt o zorfed, e klaskjont gwelet petra oa gant ar merzer ; mes kaer o devoe adarre trei ha distrei e zilhad. ne gavjont netra.\nUnan a zaou a oa c’hoarvezet, pe Jezuz-Krist en devoa miret ouz daoulagad ar baganed da gouezan war an hosti santel, pe êt oa da vagan ha da gennerzi ar merzer yaouank evit ar stourmad kalet en devoa bet da c’houzanv. N’eus forz penôs, ne gavjont netra eus a zakramant an ôter ; sebezet o welet kemend-all, e kemerjont an tec’h hag e lezjont ar c’horf, beuzet en e wad, war an hent bras.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/818&oldid=141130 »


Trede levr - VIII - Wikimammenn\nTrede levr - VIII\n◄ Red eo kuzet ez vuel enn hon ene ar grasou a zeu d’e-omp digant Doue Trede levr - VIII Red eo ober pep tra evit Doue, o veza ma’z eo ar penn kenta hag ar penn diveza euz a bep tra ►\nRed eo d’ann den en em izelaat dirak Doue.\n1. — Ann ene mad. — Komz a rinn ouz ann Aotrou Doue, petra-bennag ne d-ounn nemet poultr ha ludu. Mar talc’hann-me re a stad ac’hanoun, choui a zao em enep, ha va fec’hejou a zoug ive em enep eur gwir desteni, n’ounn ket evit her nac’h. Hogen mar teuann d’en em izelaat, d’en em zisprizout va-unan, ma ne zalc’hann stad e-bed ac’hanoun, ma en em lakaann poultr ha ludu evel ma’z ounn, neuze ho kras a zeuio daved-oun, hag ho sklerijen a dostai oc’h va c’haloun ; neuze ive kement stad a rann ac’hanoun-me, peger bihan-bennag ec’h hallfe beza, a vezo beuzet e gweled va neanded, a ielo da goll da viken.\nNeuze e tiskouezot d’in petra ounn, petra ounn bet hag e pe stad ounn-me kouezet ; rak ne d-ounn netra ha ne ouienn ket ann dra-ze. Mar bezann lezet gan-eu va-unan, ne d-ounn netra, ne d-ounn nemet distervez ; enn enep, mar teuit da zellet ouz-in, rak-tal e teu nerz d’in, va c’haloun a-nevez a zo karget a levenez.\nHag evit gwir, eunn dra zo hag am laka souezet eo e venn skoaziet evel-se enn eunn taol, hag e kemerfac’h ac’hanoun etre ho tivreac’h gant kemend a garantez, pa’z eo gwir ez ounn tennet hep paouez etrezek ann douar gant va fouez va-unan.\n2. — Dre ho karantez eo e rit kement-se, o vont em raok ac’hanoc’h hoc’h-unan, o rei d’in kemend am euz ezomm, o tiwall ac’hanoun dioc’h ar gwasa lammou hag, evit lavaret gwir, oc’h va zenna euz a boaniou ne ve den evit ho niveri, ker braz int.\nMe zo en em gollet oc’h en em garet re va-unan ; hogen me am euz ho kavet, va Doue, ha me am euz ive en em gavet va-unan, enn eur ho klask c’houi hep-ken, enn eur ho karet a wir galoun ; ha dre ar garantez ez ounn eat dounoc’h evit kent em neanded. O va Doue, leun a vadelez, c’houi a ra d’in muioc’h a vad eget na gredfenn da c’hedal ha da c’houlenn.\n3. — Ra viot meulet, va Doue, rak petra-bennag n’euz enn-ounn netra vad da denna ho krasou war-n-oun, koulskoude, dre ho madelez hag ho trugarez vraz-meurbed, ne baouezit da ober vad d’ar re zo-ken a zo dizanaoudek enn ho kenver hag a zo pelleet diouz-hoc’h. Grit ma tistroimp ouz-hoc’h, evit ma vezimp anaoudek-mad, izel a galoun ha leun a feiz, o veza ma’z oc’h hor silvidigez, hor furnez hag hon ners.\nEvel a weler er Skritur sakr, ann Aotrou Doue a zo trugarezuz-braz e-kenver ar bec’herien ; hogen n’en deuz truez e-bed ouz ar re en em briz re ho-unan. Stambouc’h ar galoun a zo ar penn-kenta euz a bep drouk ; stambouc’h ar galoun a zo pec’hed ann eal du a zavaz rag-eeun a-enep Doue. Doue en deuz lavaret : Me zo Jehova, va hano eo, ne roinn ket va gloar da hini all e-bed. Doue eta mar kastiz ar re zo c’houezet ho c’haloun, ne d-eo ket hep gwir abek ; rak bez’ e fell d’ezho beza hevel oc’h Doue ha beza Doue ho-unan. Na gwasa tra direiz ! Nag hen zo tra wasoc’h evit-se ? Eur pec’hed ker braz eo m’hon defe poan o kredi e ve anezhan war ann douar, ma n’her gwelfemp ket bemdez dirak hon daoulagad ha ma na oufemp ket ervad ez eo krog he c’hrisien enn hor c’haloun. Evit se eo e tarc’hao Doue war-n-ezhan gant kemend a nerz. Selaouit da genta ar c’homziou aman war-lerc’h a lavare Doue da Adam oc’h ober goap anezhan ; komziou c’houero int ken na zeu ar galoun da ienaat gant spount oc’h ho c’hlevet : Setu Adam deut da veza hevel ouz-omp. Adam enn noaz-glez a zo stlapet war ann douar milliget, Adam hag he bec’hed oc’h he heul ! Adam a ioa o paouez klevet ar c’homziou-man : Mervel a ri gant taol ar maro ! He vugale evelato a bec’h evel-t-han hag ho c’haloun a c’houez dreist-penn enn ho c’hreiz. Neuze ar Spered-Santel a lavar : Penaoz oud-te kouezet, te a ioa o sevel evel ar werelaouen, te a lavare enn da galoun : Pignat a rinn beteg ann env, azeza a rinn hueloc’h eget ar stered, hag hevel e vezinn oc’h ann Holl-C’halloudek. Setu bremaik e vezi stlejet enn ifern, e gweled al lagen vero ; red e vezo da bep-hini soubla he benn evit gwelet ac’hanod.\nLennit e levr ann Aviel ar mallosiou spountuz a zo bet distaget freaz d’ar Farizianed a ioa ho c’haloun oc’h en em c’houeza ; gwelit ive petra c’hoarvez gant ar re en em izela : rak-tal ez int didamallet : sellit oc’h ar vaouez-ze o ouela e-c’harz treid Jezuz ; en em izelaat a ra enn abek d’he fec’hejou, ha ne gred ket goulenn trugarez ; pidi a ra enn eur devel. Neuze hor Zalver a lavar gant truez : Kals a bec’hejou a vezo distaolet diwar-n-ezhi, o veza ma e deuz bet kals a garantez. Ann orgouil ervad ne oar ket petra eo karet ; dre gement-se c’hoaz ec’h anavezer anezhan ; bez’ ez eo, kouls lavaret, ar penn-skouer euz ann ifern. Digas a ra ar gasoni, ar warisi, ann dislealded, ann drouk fisians ; digas a ra dallentez ar spered ha kaleder ar galoun. Evel ma’z eo bet dislounket gant ann ifern, evel-se ann ifern o tigeri a lounk anezhan a nevez. Ne anavezomp netra all e-bed ken ; Doue hep-ken her goar.\nO va Doue, ho pezet truez ouz-in, me zo ho pugel paour ! Setu ec’h en em strinkann d’ann douar war va genou hag ec’h en em izelaann dira-z-hoc’h. Anaout hag ansao a rann ne d-ounn netra nemet distervez ha breinadurez, anaout a rann ne hellann netra ac’hanoun va-unan, ansao a rann e teufe kement-se holl d’am fellaat evit mad diouz-hoc’h, ma ne zeufac’h da astenn d’in ho tourn, Tad trugarezuz-meurbed, ha ma ne rofac’h ket d’in ho kras. Plijet gan-e-hoc’h he skuilla em ene. N’am dilezit ket, Aotrou Doue, saveteit ac’hanoun anez ez afenn da goll. O va Doue, ho pezet truez oc’h ho pugel paour.\nAdtapet diwar « https://br.wikisource.org/w/index.php?title=Trede_levr_-_VIII&oldid=88887 »\nKemmoù diwezhañ degaset d'ar bajenn-mañ d'an 27 Mae 2016, da 13:03.


Lizher digor d’an Aotrou Sant Erwan - Anjela Duval\nLizher digor d’an Aotrou Sant Erwan\nD’an Aotrou Sant Erwan, Patron Bro-Dreger, Ar Baradoz.\nAotrou Sant Erwan, Gant kalz a anaoudegezh-vat e teuan da lavarout trugarez ha bennozh Doue deoc’h evit an doare burzhud hoc’h eus graet em c’heñver adarre. Lavarout a ran adarre, rak n’eo ket ar wech kentañ, Sant Erwan venniget, e tougit dorn din ha da’m zud a-raok din. Gwir eo, Aotrou Sant Erwan, va zad a oa filhor deoc’h ha devot-devot deoc’h ivez. C’hwi ‘oar gwelloc’h egedon pet ha pet gwech eo bet evel pirc’hirin o pardonañ e Landreger war e droad. Ma save pell a-raok an heol da gregiñ gant e hent, ma veze dija e beg Lann-ar-Goñsorted pa save an heol deiz ho pardon : seizh lev pe seizh lev hanter d’ober en ur c’hrog, ha se betek e gozhni. Met, ne sante ket e skuizhder en deiz-se.\nAn dud a lavar, Aotrou Sant Erwan, eo klozet amzer ar burzhudoù. Prouiñ a rit dimp n’eo ket gwir. Daoust hag-eñ n’eo ket gwir vurzhudoù a ra Breuriezh Sant Erwan en hoc’h anv ? Ar baotred yaouank kalonek-se, en em vodet en ur vreuriezh oberiant, koulz war an dachenn danvezel, koulz war an dachenn speredel ha sevenadurel. Setu, Aotrou Sant Erwan, an eil gwech din da vezañ bet ar c’hras da gaout sikour digant ho filhored. An dro gentañ, un abadenn dihued, he doa lakaet din heol em c’halon a-walc’h da dremen ar goañv du ha yen hep kaout riv diabarzh. An eil tro, avat, Sant Erwan vinniget, n’eo ket deuet ho paotred evit ur barti blijadur : deuet int da labourat a-gorf-roched. O ! n’am eus ket ezhomm da gontañ deoc’h, sur on edoc’h war api du-hont e prenestr an neñv, ur minc’hoarzh war gorn ho muzell o sellout outo o lorgnañ e-kreiz va fark.\nGouzout mat a rit, Aotrou Sant Erwan, penaos emañ ar Bed ganimp e Breizh. Gouzout mat a rit pegen goullo eo erru maezioù Breizh. Gwechall pa vane klañv ur c’houer, e veze disac’het gant e amezeien. Breizhiz o deus bepred an hevelep kalon vat. Met, re o deus d’ober pep hini en e streuvell. Hogen, c’hwi ‘oar mat, p’hoc’h eus bevet er maezioù, ez eus ur c’houlz da bep maneur. Ha c’hwi ‘oar pegen nec’het e vez an hini na c’hell ket ober e labour d’ar c’houlz. Er stad-se ‘oan de- gouezhet, ha panevet d’ho filhored vat e vije chomet va fark dihad. Damant am boa koulskoude, Aotrou Sant Erwan, damant am boa o tirenkañ ar baotred-se diwar o studi, d’ar mare-mañ m’eo ken tenn war o skolidi. Ha neuze, pep lev emaint ac’ha- len… Respontet o deus kerkent da’m galv, ha deuet int : pevar eus ar re wellañ, en o zouez ur beleg da Zoue, hag en deus graet e lod evel pep hini. Ken am boa poan\no voustrañ war va from ha va daeroù a joa. Ra vo warno holl binnizhien ar paour. Ho pediñ a ran da’m digareziñ, Aotrou Sant Erwan, n’am boa nemet ur ger da lava-rout : « Trugarez ». Ha setu, pegen hir eo va lizher ! Met, n’oc’h ket hep gouzout, Aotrou Sant Erwan, penaos eo klakenn ar merc’hed. Bet hoc’h eus afer gant meur a hini p’edoc’h war an douar, rak c’hwi ‘oa alvokad an intañvezed hag an emziva- ded paour… Marteze, goude tout, ‘oa siouloc’h ar merc’hed en hoc’h amzer, hag e ouient dibunañ o c’haoz e berr gomzoù, ket d’ho lakaat da goll amzer. M’ho ped da zegemer va doujusañ gourc’hemennoù ha va c’halonekañ trugarez evidoc’h, Aotrou Sant Erwan, hag evit ar Vreuriezh a zoug hoc’h anv binniget.


Guirionéeu ag er Religion/Chapistr 86 - Wikimammenn\nGuirionéeu ag er Religion/Chapistr 86\n◄ Meh ha confusion er béherion ér jugemant, hag ou disespoér. Ag er huirioné ag er poénieu ag en ihuern. Ar rustoni ha poenieu en ihuern. ►\nCHAPISTR HUÉH HA PUAR-UIGUÊND.\nag er huirioné ag er poénieu ag en ihuern.\nQuer gùir-é é hès un ihuern, èl mé ma gùir é hès un Doué. Nahein un Doué e zou, e lar sant Augustin, refus a gredein é pardon d’er péhour pénitand. Nahein un Doué e zou ehué refus a gredein én un Doué e gasti er péhèd.\nLarèt n’en dès na baraouis nac ihuern, e zou larèt : Doué n’hum sourci quet a vab-dén, en er hondui dré avantur, en el lausq mæstr dehou é hunan, é huél é zisordreu hemb hum lacat é poén ag ou funissein, e zou larèt : Doué n’en dès chet na furnès, na santeleah, na justice. Chongeal èl-cé e zou un drompereah vras a zivout natur a Zoué ; quement-cé n’en dé quet hanaouèt é barfætioneu, mæs ou nahein.\nCaër en dès er renavièd hag er ré impi ræsonnein ar er poént-cé a gonséquance, perpet é teliant credein, de guetan é hel bout un ihuern ; rac, hàg ind e gredehé disputal er bouvoér-zè doh un Doué ol-buissant ? En eil, ind e zeli credein open é ma en ihuern d’er bihannan un dra ar en arvar ; rac péh assurance ou dès-ind n’en dès chet hanni ? Hag ind e chonge ou dout mui a sclærdér eid er bed abéh hag aveid en dud abillan péré en dès credet er huirioné-cé ? En drivèd, ind e zeli anfin credein é ma en ihuern un dra gùir, er fé el lar, hag er ræson en discoa d’emb.\nYa, en ihuern e zou un articl a fé : Jesus-Chrouist, én é Aviél, én ur chapistr é hunan, e lar beta huéh pé seih cùéh, penaus en tan ag en ihuern ne vougou jamæs (Marc 9). Un tan, e lar en Eutru Doué, e zou bet allumet ém holér ; ean e losquou bet en dôn ag en ihuern. Me zastumou inou en ol drougueu, ha me hrei santein ol er bouis a me holér.\nEr profæt Isaï, en den-cé hemb par, noploh hoah dré en nerh hag er vrastæt ag é spered, eit dré er goaid royal péhani e ridé én é hoahiad, ha læn a Spered en Eutru Doué, e gonz ér fæçon-men : « En Eutru Doué en dès laret : cheleuet-hui péré e bêlla doh-ein, hanàuet me fuissance : er béherion e vou scontet, tréhiet. Pihue a han-oh e hellou pad én tan éternel ag en ihuern ? »\nMæs, na ne vehemb quet contraignet dré er fé na dré gonzeu un Doué de gredein é hès un ihuern, ni e vehé forcet d’er gobér dré er ræson memb. Er bayannèd, instruget dré er sclærdér naturel ag er ræson, en dès hanàuet er huirioné-zé, hag er ré abillan a nehai n’en dint bet jamæs én arvar a nehi. Ni e hanàu dré hur ræson é hès un Doué ; er ræson-zé memb e lar d’emb é ma santel ha just ; ean e zeli enta dihuen ha punissein en droug. Doué m’en dé, ean e zeli er punissein èl un Doué ; é bunitioneu e zeli bout én tural d’er péh e hel en dud chongeal. Chetu er péh e zisq ur ræson spian de guement dén aviset e zou. Groeit en doctor er péh e garehet, perpet é vou gùir é hès un ihuern, hag e zeliet credein, hag e vou perpet credet.\nMa ne gredér quet er huirioné-zé, é ma rac ma vér taulet d’ur fal si benac. Lamet en orgueil ag hou spered hag er baillardigueah ag hou calon corrompet, ha hui e vou gùélet abrest é credein é hès un ihuern. Er ré fal e garehé ne vehé quet a ihuern ha ma ne vehé quet punisset ou zorfæteu : hàg ean e zou léh de vout souéhet ? Mar larant n’en dès chet a ihnern, ind e lar er gueu guet rai a hardèhtæt ; ou housciance prop ou dislar. Hui e zou divéh erhoalh d’el larèt, mæs nepas d’er chongeal, e lar sant Augustin. Hou cousciance e hra d’oh santein er hontrel. Caër e hoès mouguein hé rebreicheu, hi e ziscoa d’oh perpet en hou menacér a nehou hag e hra d’oh santein en er méritet.\nNe chongean nameit a joeissein ag er vuhé, e larant-ind, hemb hum lacat é poén ag er péh e arrihuou arlerh. Na diaviset ræsonieu ! Un éternité a dourmanteu, hàg hi e zou enta un dra hag e vérit ma chongehemb én-hi quer bihan ? Ha ne vehemb-ni meit én arvar hàg ean zou un ihuern, deustou ma hès unan, er chonge ag er maleur-zé e zeli deja hur scontein. Un droug a béhani é vér én arvar e zou perpet de zougein. Hâ hui e guemérehé un ivage a pe vehoh én arvar é ma ampouisonnet, pé un hent é péhani é tougehoh bout lahet ? Nepas : na ne vehoh-hui én arvar nameit a ziarben conz un dén hemb calz a spered ? Él-cè en ihuern ha ne vehé nameit un dra a béhani ne vér quet sur, é vehé deja ur folleah vras manquein a labourat eit mirèt a gouéh én-hou.\nN’en d’oh quet sur é hès un ihuern ; hui el tar guet eun a hobér pênigen. Chetu hoah, e lar sant Augustin, ur merche a folleah dougein ur bénigen ag ur bèr amzér hemb gobér caz ag un éternité a boénieu. Mar queméret quement a boén de zihoal doh er marhue, doh ur hlinhuèd péhani ne bad nameit ur bèr amzér, perac ne boéniet-hui eit mirèt doh ur marhue ha tourmanteu éternel ?\nN’en d’oh quet é poén ag en ihuern meit m’hou pou hou pligeadur ér bed-men. Mæs, n’en dé ur folleah prenein quer quir, nepas pligeadurieu, mæs er péh e vou caus d’ur glahar éternel ? A la bonheur, e lar mar-a-zén impi, mar dan un dé d’en ihuern, m’hum gonsolou ; d’er bihannan, ne vein quet me hunan. Petra, maleurus ! poén vras hou pehé é chom é retræd épad ur mis guet tud santel, hà hui e sel èl ur gonsolation gobér hou tameurance, nepas ur mis, mæs épad un éternité, guet tud dannet, béet én ul lèn a dan, péré e andur tourmanteu eahus, péré, én ou hounar, én ou brassan disespoér, hum zispen, e hra ou malloh en eil d’éguilé ! Chongeal ér fæçon-zé n’en dé quet discoein spered, mæs dalledigueah hag un hoant arraget d’hum gol.\nLaramb enta, en hani ne grèd quet na ne zouge quet en ihuern en dès collet er fé hag er ræson. Er fé, rac conzeu Doué en oblige d’er hredein. Er ræson, rac hi e lar d’emb penaus un Doué infinimant santel ha just e zeli dihuen en droug hag er punissein èl un Doué. Chetu er péh e grèd er bed abéh, er péh en dès credet en ol dud santel, er péh en dès credet hag e gredou perpet en dud en dès muihan spered. Maleur d’er ré e hra bourd ar gùirionéeu quer blaouahus ! Lausquet, lausquet en dud impi, en dud libertin ha fol péré e hoarh hinihue ar er péh ou laquei un dé e za de scùil dareu buerhue, d’hobér farce ha goab. Lausquet de gonz er ré e ven hurn gol ; aveid oh-hui, beoh aviset diar ou houst hag hum salvet.\n1° Me larou doh-ein me hunan de bep termén : me grèd é hès un ihuern, rac Doué en dès-ean laret ; me mès-ean méritet liès a p’en dé gùir penaus ur péhèd marhuel hemb quin e hel me lacat de gouéh én-hou. Bet pegours é hortein-mé enta hum gonvertissein ha commance a zevri ur vuhé a bénigen. — 2° A vremen, me bêllei doh ol er péh e hel mirèt doh-ein ag hum salvein hag a gouéh ér brassan ag en ol maleurieu. — Beah mêlet, ô men Doué ! ager batiantæt e hoès bet ém hevér ; ah ! reit-t’ein er græce de bourfitein aben, eit lacat reihtæt ém housciance hag assurein me salvedigueah.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_86&oldid=90989 »\nKemmoù diwezhañ degaset d'ar bajenn-mañ d'an 29 Eos 2016, da 17:34.


Friz - Wikipedia\n(Adkaset eus Friesland)\nEvit implijoù all, gwelet Friz (disheñvelout).\nDiwallit, ne denn ar pennad-mañ nemet da broviñs Fryslân en Izelvroioù. Evit Bro-Friz en he fezh, gwelit Frizia.\nFriz, pe Bro-Friz, (Fryslân e frizeg hag ent-ofisiel, Friesland e nederlandeg) a zo unan eus an 12 proviñs a zo en Izelvroioù. Frizeg eo yezh ar vro. 643 000 a dud a oa o vevañ enni e 2005. Leeuwarden (Ljouwert), 91,000 a dud enni, eo kêr-benn ar vro.\nHarzoù he deus proviñs Friz gant proviñsoù Groningen, Drenthe, Overijssel ha Flevoland. Er c’hornôg dezhi emañ an IJsselmeer hag en hanternoz Mor Wadden, bevennet gant un heuliad inizi. Gallout a reer mont war-eeun eus Friz da broviñs Norzh Holland dre ur chaoser anvet an Afsluitdijk.\n3 Kêrioù bras\n5 Gwelout ivez\nAnv[kemmañ | kemmañ ar vammenn]\nE 1994 en doa divizet Kuzul Proviñs Friz e teuje ar skrivadur frizek Fryslân da vezañ ar skrivadur nemetañ evit anv ar broviñs. Er bloaz 2004 e voe asantet gant Gouarnamant an Izelvroioù, ha lakaet war-sav gantañ ur steuñvenn tri bloaz evit lakaat ar c'hemm-se da dalvezout. Bremañ e vez graet gant ar stumm Frizia (Bro-Friz) evit ober anv eus Friz Vras, gant lodennoù en Alamagn betek Danmark, e-lec'h ma vez pe ma veze komzet frizeg.\nYezh[kemmañ | kemmañ ar vammenn]\nFrizeg (pe Frizeg ar c’hornôg) a gaozeer e proviñs Friz, unan eus ar yezhoù frizek, zo kar da frizeg ar reter ha da frizeg an hanternoz, komzet en Alamagn.\nDiwar ar 660 000 a annezidi zo e proviñs Friz, ez eus 450 000 anezho a gomz frizeg, ha war-dro 360 000 anezho o deus ar frizeg evel yezh-vamm. En inizi eo gwanoc’h stad ar yezh. Er c’hêrioù e klever alies ur rannyezh anvet Stadtfriesisch (frizeg ar c’hêrioù), zo kalz a c'herioù nederlandek enni. En ul lodenn eus Friz, e korn-bro Stellingwerven, n’eo ket frizeg a vez kaozeet, met rannyezhoù izelsaksek. En ul lodennig eus kornôg proviñs Groningen e vez komzet frizeg ivez.\nKêrioù bras[kemmañ | kemmañ ar vammenn]\nKêrioù[kemmañ | kemmañ ar vammenn]\nHeerenveen (It Hearrenfean)\nDrachten (mun. Smallingerland)\nDe âlde Friezen kan broadel Friz.\nNiverenn 27 eus ar gelaouenn Al Liamm a oa diwar-benn Friz hag ar frizeg.\nLec'hienn ar broviñs Fryslân.nl\nDielloù filmoù Friz\nKumunioù Friz (Fryslân / Friesland)\nAchtkarspelen · Ameland · Dantumadiel · De Fryske Marren · Dongeradeel · Ferwerderadiel · Harlingen · Heerenveen · Kollumerland en Nieuwkruisland · Leeuwarden · Ooststellingwerf · Opsterland · Schiermonnikoog · Smallingerland · Súdwest-Fryslân · Terschelling · Tytsjerksteradiel · Vlieland · Waadhoeke · Weststellingwerf\nIzelvroioù · Proviñsoù · Kumunioù\nProviñsoù an Izelvroioù\nDrenthe · Flevoland · Friz · Gelderland · Groningen · Limburg · Noord-Brabant · Noord-Holland · Overijssel · Utrecht · Zeeland · Zuid-Holland\nPorched an Izelvroioù – Adkavit pennadoù ha rummadoù Wikipedia a denn d'an Izelvroioù.\nAdtapet diwar « https://br.wikipedia.org/w/index.php?title=Friz&oldid=1894099 »\nKemmoù diwezhañ degaset d'ar bajenn-mañ d'an 5 C'hwe 2021, da 14:02.


laouen - Wikeriadur\n1.2.6 Troiennoù keñveriañ\nMeneget er C'hatolikon (louen).\nDa geñveriañ gant an anvioù-gwan llawen en kembraeg, lowen en kerneveureg, lauenos en galianeg.\nZo levenez ennañ.\nLaouen on evel an heol. (laouen-bras).\nSede ma voe stlapet ejened palevarzhet d'al loened, a voe laouen-bras. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 35.)\nAl loen a wele an dra-se hag a deue doñvoc'h-doñvañ, laouenoc'h-laouenañ bemdez ... — (Troude ha Milin, Labous ar Wirionez ha Marvailhoù all, Skridoù Breizh, 1950, p. 109.)\nbezañ laouen oc'h ober un dra.\n[...] ; me 'gred, koulskoude, e vije bet ken laouen, o klevet kanaouennou eul labous pe c'houitelladennou eur mesaer. — (Ivon Krog, Eur Zac'had Marvailhou, Buhez Breiz, Kemper, 1924, p. 13.)\nAr plac'h yaouank, laouen o welet ne rankche mui distrei d'ar mor [...]. — (G. MILIN, Gwechall-goz e oa..., Kemper, 1924, p. 28.)\n« [...]. Laouen e vijen bet o kaout ac'hanout da eil vab d' in. [...]. » — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 52.)\nbezañ laouen ouzh hen ober (ouzh hen gwelout, ...):\nGoulennet diganin, eme an impalaer, ar pezh a gerfet, hag e vezin laouen ouzh hen reiñ deoc'h. BUAS 665\nSane (a gemer dourn an Aotr. Kerlaban d'e starda hag a lavar:) Ah! na me a zo laouen ouz ho kwelet! [...] ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 33.)\nbezañ laouen da ober udb :\n-Laouen–bras e ven da vont d’ar gêr... — (Troude ha Milin, Labous ar Wirionez ha Marvailhoù all, Skridoù Breizh, 1950, p. 109.)\nMe am eus ho kwelet en de-man e Montroulez, p'oc'h bet eno o leina e ti ar Bozelleg hag an doare brao a ouiec'h da gemeret da zibri ho pred en deus laket ac'hanon d'ho karet dioc'htu, hag o c'houzout ervat n'oc'h morse deuet er vro -man, oun laouen da veza en em gavet ganeoc'h evit ho kas e-touez va c'henvroïz, n'o devez ket atao, red eo hel lavaret, evit an diavêzidi, an doujans a zo dleet ; mez am eus evito, selaouit ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. ??.)\nlaouen an tamm anezhañ\nevurus / eürus\ngwenn ma bed\nen e seizh plijadur\nen e vleud\nlaouen e-giz an heol : laouen evel un ael, un aelig, un ael-Doue, laouen evel un eostig, an heol, ur pintig, ar Spered Santel\nBremaïk eo eat eus ar gear, laouen e-giz an heol, en eur lavaret roi bep a vanne eus e win mat da gement-hini a deuje en ti. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 23.)\nAr paotr a zistroas Iaouen d'ar gear, Ieun e c'hodel baour a aour hag arc'hant. — (G. MILIN, Gwechall-goz e oa..., Kemper, 1924, p. 42.)\ngalleg : joyeux (fr) ; content (fr)\nkembraeg : llawen (cy)\nkerneveureg : lowen (kw)\nsaozneg : happy (en)\nAdtapet diwar « https://br.wiktionary.org/w/index.php?title=laouen&oldid=310538 »\nKemmoù diwezhañ degaset d'ar bajenn-mañ d'an 3 C'hwe 2021, da 16:22.


II. — Pelerinach Santez-Anna-Wened - Wikimammenn\nII. — Pelerinach Santez-Anna-Wened\n◄ I. — Herry ha Gwennola II. — Pelerinach Santez-Anna-Wened III. — Gwennola a varv dougerez… ►\nPrestik goude, ar vatez a deuaz da lavaret d’ezi e oa eur baourez e-toull an or, hag e devoa ezom braz da gaozeal ganthi. Gwennola neuze a zec’haz an diveradennou daëlou a c’hleble c’hoaz e daoulagad, hag a ziskennaz daved ar baourez.\n— « Itron, eme houma, ho kastel a zo braz, mes oc’h enkrez a zo brasoc’h c’hoaz. Eiz vla zo oc’h dimeet, hag eur bugel a vank d’oc’h eüruzded. Me zo eot en iliz Itron Varia Gleden, hag eno, da c’houloude, va zreid en noaz dirag aoter ar Verc’hez, em beuz pedet evid’oc’h, goulet em beuz evidoc’h ar c’hras da gaout eur bugel, hag e deuz selaouet va feden. Lavaret e deuz d’in dont da gemen d’och ar c’helou kaër-ze, a gresko ar garantez etre ho pried ha c’houi. Eur miz araok ma c’hano ar bugel, c’houi a ielo da ober eur pirc’hirinach da Santez-Anna-Wened, en eur dremen dre iliz Kleden. Kenavo, itron, kenavo ar c’henta gwelet. »\nStrafuillet gant ar c’homzou-ze, Gwennola na ouie petra d’ober, na ouie ket pe e oa dleet d’ezi kredi ar c’homzou-ze pe no oa ket. Mont a reaz d’e c’hambr, doaniet he spered, he c’halon enkrezet. Mont a reaz da gambr he mam, hag e lavaraz d’ezi pez e devoa klevet.\n— « Merc’hik ! kred ha pedomp evit ma teui ar c’homzou-ze da wir. »\nAn amzer a dremene buan, an delliou a goueze puill deuz ar gwez uhel, ar goanv a dostae a lammou braz, hag an aotrou a chasee bemdez gwasoc’h gwaz er c’hoajou tro-war-dro. Skrignak, Poullaouën ha Karnoët a oa al lec’hiou ar muia darempredet gantan.\nAr goanv a dremenaz buan, ha pa deuaz an Nevez-Amzer gant e vokedou kaër, an aotrou a zeblante laouenneat e galon, pa welaz an neventi digoueet en e vaner.\nE traon ar c’hoat, ar c’horn-boud a gase a-bell e zoniou lawen ha sklitruz, ar mevelien o-unan a gane er c’hoat hag er prajou tro-war-dro, soniou kaër Breiz-lzel, ha laouen o oant vel bokedou ar prajou. D’an deiou diveza e viz ebrel, Gwennola a lavaraz d’he fried.\n— « Herry, promotet em euz mont da bardona da Santaz-Anna-Wened, war dro hanter miz maë, ha kredi ran e vezi kontant da zont asambles ganen. »\n— « Diodez ! mont da bardona d’ar mare-ma deuz da vuez, a ve eur gwall dra evidoud, evit da iec’hed. »\n— « Ma ! mont a rankan, prometet em euz d’ar Werc’hez.»\n— « Ma rankez mont ez aimp hon daou, goulskoude ar veaj-ze a zo hir, hag an hentchou stronsuz meurbed. »\n— « Doue a vo ganeomp. Hen hon diouallo.»\n— « Pe heur neuze e fell d’id e iaffemp ?\n— Koulz vo d’omp en em lakat en hent dilun genta, rak hast em euz da welet patronez ar Vretoned war he zrôn alaouret, hast em euz da bedi anezi, da drugarekaat anezi deuz ar c’hras kaër a ro d’eomp hon daou.\nEn eur dremen, ez aimp eharz treid an Itron-Varia Gleden, d’he zrugarekaat ive deuz ar c’helou kaër he deuz digaset d’in eiz miz a zo.\n— « Ma ! dilun e vezo staget an daou loen gwella zo er marchosi ouz ar c’harrons goloët, hag ez aimp da gousket da Rosporden, hag an de varlec’h, e welimp tour kaër Santez-Anna.\n— Mar plich gant Doue ! a lavaraz Gwen.\n— Ia, ia ! deuz bepred ! a lavaraz Herry. D’ar lun vintin wardro eiz heur, Job ar Riou, mevel-braz ar maner, a stagaz ouz ar wetur daou lon-kezek, karget ar friantiz, ha prestik goude an aotrou hag an itron Kerzuliek a azeaz er wetur. Kemer a rejont neuze trum ha trum hent Keraez, ha deuz eno da Gleden. Job a roaz eno eun tam kerc’h d’e gezek, ekeit a ma oa e vistri en iliz. Kemer rejont neuze hent Gourinn, el leac’h ma tlient leïna. Goude beza debred, e kemerchont hent Rosporden. Eno e tigouezchont da vare kuz-heol. Pa oa laket ar c’hezek en ho c’hraou, e rejont eun droïk en kear, goude beza bet oc’h ober adarre eur bedennik en iliz.\nAntronoz, war dro eiz heur, ec’h en em lakejomp adarre en hent evit mont da Gemperle da breda. Tremenet o devoa Bannalek heb disken, ha galoupat a ree ar c’hezek founuz founuz en eur c’hrâ vraz tostik da vourc’h Mellak…\nSouden, setu daou vleiz braz, an tan en o daoulagad, o tond er meaz euz eur c’hoat, hag o saillat gant ar c’hezek. Ar re-ma a spontaz, an toucher ne oa mui trec’h d’ezo, ha ken buan a lavaret, ar wetur a ruillaz e foz an hent braz. O koueza, Job, an toucher, a dapaz eun taol troad marc’h war e benn, hag a varvaz raktal. An aotrou hag an itron, strafuillet oll er wetur, a grie abouez o fenn. Eun nebeud tud a oa o labourât en eur park war ribl an hent, a ziredaz pa glevchomp garm. Raktal e tistagchont ar c’hezek, pere no devoa bet drouk abed. Deuz o c’hoste, daoust ma oa bet treinet ar wetur eur pennat mat, an duchentil n’oant ket bet gloazet. Gwennola avad, a oa ruiet braz he fenn dre ar spontaden e devoa bet.\nKorf maro an toucher a oa kaset raktal d’ar vourc’h evit beza interet. An aotrou hag an itron a oa ive digemeret en eun hostaleri, e ti Varc’harit an Naour, e bourk Mellak. Gwennola oa laket en eur gwele, rak an derzien, eleac’h bihannaat, a greske a lammou braz. An aotrou, er mez anezan e-unan, a bignaz war unan euz e gezek, hag a ieaz da Gemperle, da glask ar medisin. Pa oa digouezet an aotrou Rouz, ar glanvourez a dreuz-komze, na oa mui he anaoudegez vad ganti. Ar belek a deuaz, hag a roaz d’ezi an Nouën.\nEvelato, gant al louzeier krenv a roaz d’ezi ar medisin, an derzien a dorraz a nebeud da nebeud, ha vardro teir heur goude hanter-noz, Gwennola a zeblante beza er meaz a zanjer.\nNeuze e lavaraz d’e fried ar c’homzou kaër ma :\n— Herry, va mignon, va esperanz er bed-ma : gouzout a rez eun dra prometet a zo eun dra dleet, me em euz prometet mont da Santez-Anna, ha mont a rin, kousto pe gousto.\n— « Va c’halonik, a lavaraz Herry, kred ac’hanon, arabad eo d’id sonjal evit c’hoaz mont da welet Santez-Anna.\n— Kerz, kerz neuze em leac’h, ha ped Mam ar Vretoned da rei ar iec’hed d’az pried, evit ma c’hello prestik mont da zaoulina dirak he skeuden santel.\n— Mont a rin, hag hirio vintin, e pedin evidoud. »\nAn deiz a oa o komans goulaoui, pa gemeraz Herry hent Santez-Anna.\nMac’harit an Naour, pe unan deuz he merc’hed, a chome bopred etal gwele ar glanvourez, a oa ganti brema he oll anaoudegez vad\n— Roit d’in eun tam paper, ma skrivin warnan va hano, hag al leac’h emaoun o chom, marteze an tam paprr-ze a zervicho d’eoc’h divezatoc’h. Setu aman daou leorik, an Aviel, hag Imitasion Jezuz Krist hag a raffoc’h d’am mam hebken, ma teufe d’in mervel ama.\nAdtapet diwar « https://br.wikisource.org/w/index.php?title=II._—_Pelerinach_Santez-Anna-Wened&oldid=154996 »\nKemm diwezhañ d'an 13 Du 2019 da 10:45\nKemmoù diwezhañ degaset d'ar bajenn-mañ d'an 13 Du 2019, da 10:45.


Mizvezh ar brezhoneg e Gwened\nPublié le 9/03/21 16:12 -- mis à jour le 09/03/21 16:12\nAdkavit programm abadennoù Ti ar Vro Gwened\n//Abadenn lenn e brezhoneg evit ar vugale//\nD’ar Merc’her 17 a viz Meurzh - 5e00 gm\nE kreiz mizvezh ar brezhoneg ha da geñver Meurlajez e vo kinniget gant Div Yezh Gwened ha Ti ar Vro Gwened un abadenn lenn abomoù e brezhoneg evit ar vugale. War tem an dilhad. Kinniget vo al lennadenn gant Anaïs Scornet.\n=> war-eeun eus pajenn facebook Ti ar Vro Gwened\n//Sketch "Laeroñsi taolenn Dürer//\nD’ar merc’her 24 a viz Meurzh - 5e00\nKinniget gant strollad kentelioù noz gant Paskaëll Durand e Ti ar Vro Gwened (live 2). Sketch diwar-benn un enklask polis gant an enseller Frifurch. Filmet eo bet er gêr gant pep hini.\n=> Da sellet war chadenn Youtube Ti ar Vro\n//Atalieroù ar Merc'her//\nTutoioù video kinniget gant strollad kentelioù noz live 2 Ti ar Vro. Penaos ober war dro ur velo / keginañ / aozañ produioù an ti.\n//Prezegenn gant Yann-Glaod ar Ruied//\nd'ar Gwener 26 a viz Meurzh\nEvit prezantiñ al levr Le breton : des dialectes à la langue écrite, bet embannet gant Skol Vreizh e 2019, diwar kennigoù Albert Boché.\nPrezegenn e galleg da 5e00 d'abardaez / Prezegenn e brezhoneg da 7e00 noz\n=> war-eeun war pajenn Facebook Ti ar Vro Gwened\n//Dorioù Digor skolaj-lise Diwan Gwened//\nd'al Lun 15 a viz Meurzh(skolaj)ha d'ar Meurzh 16 a viz Meurzh (lise) da 6e30.\nSkolaj-Lise Diwan ar Mor-Bihan a zo plijet é pediñ ac'hanoc'h d'e dorioù digor enlinenn\nAr blez-mañ e vo dizoloet ar skolaj-lise dre visio. Ar raktres pedagogel, ar vuhez er skolaj-lise, ar 6vet pe an 2vet klas a vo kinniget deoc'h get ar skipailh renourezh, ar penngasour, ar benngelennourion, ha skolajidi pe liseidi.\nHo koulennoù a c'helloc'h sevel dre ar c'horn flapiñ e-pad ar prezegennoù.\nDait e darempred geneomp evit kaout ar programm hag ar mod ober : skolaj.gwened [at] diwan.bzh\n//Prizioù 2021: Ti ar Vro Gwened ragdibabet//\nEr rummad "kevredigezh" evit ar c’hentelioù kanañ (bugale ha tud deuet) ha brezhoneg aozet enlinenn e-pad ar mareadoù kenfinañ.\nAr Prizioù zo aozet gant France 3 Breizh hag Ofis Publik ar Brezhoneg ha roet e vez ar garedonoù-se da dud prevez, da gevredigezhioù, da embregerezhioù pe da ensavadurioù o deus lezet ur merk en neveziñ e brezhoneg.\nEvit gouzout disoc’hoù ar Prizioù 2021 notennit a-vremañ daou emgav : d'ar Gwener 26 a viz Meurzh adalek 8e30 noz war ar web ha d'ar Sul 28 a viz Meurzh da 10e10 war France 3 Breizh.\nAdkavit tout ar programm war :\nChadenn Youtube :\nPajenn Facebook :


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/14 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/14\nSANT VAZE, IV.\npell da zevi en eun tan ha na varvo ket.\n(13) Neuze Jesus a zeuaz euz a C’halile d^ar Jourdan, da gavout Ian, evit beza badezet ganthan. (14) Mes Ian na felle ket dezhan he vadezi, hag a lavare : Me em euz ezom da veza badezet ganez, hag e teuez d’am c’havout ! (15) Ha Jesus, en eur respont, a lavaraz dezhan : Na stourm ket ouzin evit breman ; rag evel-se eo e tere ouzomp accomplissa peb justis. Neuze ne stourmaz ken outhan.\n(18) Ha goude ma oa bet badezet Jesus, e savaz rag-tal euz an dour, ha setu an envou en em zigoraz dezhan, hag e velaz Spered Doue o tisken evel eur goulm hag o tond varnezhan. (17) Ha setu eur vouez euz an envou, hag a lavaraz : He-man eo va mab muia-karet, e pehini em euz lakeat va holl joa.\nNEUZE Jesus a oe kasset gant ar Spered ebarz an dezert evit beza tentet gant an diaoul. (2) Ha goude m’hen doe iunet daou-ugent devez ha daou-ugent nosvez, hen doe naoun. (3) Hag an tentatour, o veza tosteat outhan, a lavaraz : Mar d’oud Mab Doue, lavar ma teui ar vein-ze da veza bara. (4) Mes Jesus o respont a lavaraz : Scrivet eo : N’eo ket gant bara hep-ken e vevo an den, mes gant pep ger a zeu euz a c’henou Doue. (5) Neuze an diaoul hen kassaz er gear zantel, hag a lekeaz anezhan var lein an templ ; hag a lavaraz dezhan : (6) Mar d’oud Mab Doue, en em daol d’an traon ; rag scrivet eo : Gourc’hemen a rai d’he elez divar da ben, hag e tougint ac’hanoud etre ho daouarn, gant aoun na stokfez da droad ouz eur mean-benag. (7) Jesus a lavaraz dezhan : Scrivet eo ive : Na denti ket an Aotrou da Zoue. (8) An diaoul a gassaz anezhan c’hoas var eur menez huel meurbed, hag a ziskouezaz dezhan holl rouantelezou ar bed hag ar gloar anezhe ; hag e lavaraz dezhan : (9) An holl draou-ze a roin d’id, mar en em brosternez d’am adori. (10) Neuze Jesus a lavaraz dezhan : Tec’h kuit, Satan ; rag scrivet eo : An Aotrou da Zoue a adori, hag hen hepken a zervichi. (11) Neuze an diaoul a lezaz anezhan ; ha setu ma teuaz elez hag a zervichaz anezhan.\n(12) Hogen Jesus, o veza klevet e oa bet lakeat Ian er\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/14&oldid=125233 »


Gekoppelde documenten : [459 document(s)]\n[Levr] Barzhaz Breizh ar yaouankiz. / KERVELLA Goulc'han ; LE HENAFF Fañch (Golo gant) ; KERVELLA Divi (Lizherennañ gant) ; CHAUFFIN Fanny (Luc'hskeudenn(où) gant) ; BLOÑS Loeiz (Luc'hskeudenn(où) gant). - Ti-embann_Embanner : Al Lanv (Embannadurioù), 1996. - 153 fajenn. - LBR.2(BAR)


27 Mae 2020 – An ti da vont war-raok gant ar Brezhoneg\nDay: Mae 27, 2020\n27 Mae 2020 3 Even 2020 ~ kevredigezh Ti ar brezhoneg\t~ Ober un evezhiadenn\nBac’het mat omp bet e-pad daou viz. Abaoe div sizhun eo bet roet dimp un tamm frankiz. Nag ur blijadur ! Un deiz bennak, piv a oar , e c’hallimp c’hoazh en em gavout asambles e Ti Jos, e Donatelo, da geñver baleadennoù evit kaozeal. Met a-raok e c’hellomp skrivañ.\nMeur a draoù zo c’hoarvezet en ho puhez e-pad ar prantad-mañ. Traoù souezhus, iskis, droch, kaled, plijus, displijus, laouen, dic’hortoz, talvoudus, didalvoudus, nec’hus, luziet…\nSkrivit ur pennad diwarne. Etre teir frazenn hag ur romant. Gant fazioù pe get, gant ur brezhoneg uhel pe get… ne vern. N’eus nemet ar re a chom mut ne reont fazioù ebet ! Difaziet e vint ma zo ret. Met skrivit. Arabat deoc’h kaout aon. Embannet e vo ho pennadoù war lec’hienn Ti ar Brezhoneg. Kasit anezhe da tiarbrezhoneg@gmail.com.\nStummdi – Peverlamm\n27 Mae 2020 ~ kevredigezh Ti ar brezhoneg\t~ Ober un evezhiadenn\nMuioc’h a ditouroù amañ / Plus d’informations ici\n« Ebr Mezh »


Dimidium - Wikipedia\n(Adkaset eus 51 Pegasi b)\nDimidium (anvadur skiantel: 51 Pegasi b), a zo un ezplanedenn dizoloet d'ar 6 a viz Here 1995 gant Michael Mayor ha Didier Queloz. Treiñ a ra tost-kenañ ouzh he steredenn, Helvetios, hag he gwrezverk a zo uhel-tre, moarvat a-us da 1 000 derez. An hanter eus hini Yaou eo he zolzenn.\nEmañ war-dro 50 bloavezh-gouloù diouzh steredeg Pegasos. 51 Pegasi b e oa ar c'hentañ ezplanedenn a oa dizoloet e kelc'htro en-dro d'ur steredenn heñvel ouzh an Heol (51 Pegasi). Patrom ur rummad planedennoù anvet yaouioù tomm eo.\nBelerofon e oa bet anvet da gentañ, en un doare diofisiel. Er bloaz 2015 e voe anvet Dimidium en un doare ofisiel gant an Unvaniezh Astronomiezh Etrebroadel.\n(A-ziwar ar steredenn)\nb >0.468 ± 0.007 4.23077 ± 0.00005 0.052 0\nAdtapet diwar « https://br.wikipedia.org/w/index.php?title=Dimidium&oldid=1675540 »\nKemmoù diwezhañ degaset d'ar bajenn-mañ d'an 17 Kzu 2015, da 14:06.